Ƒo Asa Na Kukɔnu Siwo Mewɔ Ðeka Kple Ŋɔŋlɔawo O | Gbetakpɔxɔ Nusɔsrɔ̃\n“[Míedea dzesi] nya si tso nyateƒegbɔgbɔ la gbɔ kple nya si tso aʋatsogbɔgbɔ la gbɔ.”—1 YOH. 4:6.\nHADZIDZI 73 Na Dzi Nanɔ Mía Ƒo\nLe esi nàkpɔ gome le kɔnu siwo medzea Mawu ŋu o me teƒe la, fa akɔ na wò ƒometɔ siwo ƒe ame vevi aɖe ku la boŋ (Kpɔ memama 1-2 lia) *\n1-2. (a) Aleke Satana flu amewoe? (b) Nu kawo me míadzro le nyati sia me?\nSATANA, ame si nye “aʋatsokafofo” la, flu amegbetɔwo tso amegbetɔƒomea ƒe ŋutinya ƒe gɔmedzedze ke. (Yoh. 8:44) Eƒe alakpanyawo dometɔ aɖewoe nye aʋatsonufiafia siwo ku ɖe ku ŋu kple esiwo ku ɖe agbenɔnɔ le ku megbe ŋu. Nufiafia mawo dzie wotu kɔnu geɖe kple aʋatsodzixɔse siwo bɔ egbea la dometɔ geɖe ɖo. Esia ta, eva hiãna be mía nɔvi aɖewo ‘naʋli sesĩe hena xɔse la,’ ne woƒe ƒometɔ alo nutoa me tɔ aɖe ku.—Yuda 3.\n2 Ne xɔse ƒe dodokpɔ mawo tɔgbi va dziwò la, nu kae ate ŋu akpe ɖe ŋuwò be nàyi edzi alé Biblia ƒe nufiafia siwo ku ɖe ku ŋu la me ɖe asi sesĩe? (Ef. 6:11) Ne amewo le nya ƒom ɖe mía nɔvi Kristotɔ aɖe nu be wòakpɔ gome le kɔnu siwo medzea Mawu ŋu o me la, aleke nàte ŋu afa akɔ nɛ ahado ŋusẽe? Le nyati sia me la, míadzro mɔfiame siwo Yehowa na mí la me. Gake gbã la, na míadzro nya si Biblia gblɔ tso ku ŋu la me.\nNYATEƑE SI KU ÐE NƆNƆME SI ME AME KUKUWO LE ŊU\n3. Nu kae do tso alakpanya gbãtɔa me?\n3 Mawu meɖoe be amegbetɔwo naku o. Gake ele na Adam kple Xawa be woaɖo to Yehowa hafi woate ŋu anɔ agbe tegbee. Nu si ko Yehowa di tso wo sie nye se bɔbɔe si wòde na wo esi wògblɔ na Adam be: “Ke sidzedze nyui kple vɔ̃ ƒe atia ya la, mègaɖu eƒe tsetse aɖeke o, elabena gbe si gbe nàɖu eƒe ɖe la, ku kee nàku.” (1 Mose 2:16, 17) Eyome, Satana va ge ɖe toa me. Eto da aɖe dzi gblɔ na Xawa be: “Miele kuku ge akpɔ o.” Nublanuitɔe la, Xawa xɔ eƒe alakpanyaa dzi se eye wòɖu atikutsetsea. Eyome, srɔ̃a hã ɖu atikutsetsea. (1 Mose 3:4, 6) Aleae wòdzɔe be amegbetɔwo va zu nu vɔ̃ mewo eye wokuna.—Rom. 5:12.\n4-5. Aleke Satana yi edzi le amegbetɔwo flumee?\n4 Adam kple Xawa ku abe ale si Mawu gblɔe ene. Gake Satana medzudzɔ alakpanyawo kaka tso ku ŋu o. Ɣeyiɣi aɖewo megbe la, eva to alakpanya bubuwo vɛ. Wo dometɔ ɖekae nye be, ne ame ku la, amea ƒe akpa aɖe yia edzi nɔa agbe, ɖewohĩ le gbɔgbɔwo de. Amewo gblɔa alakpanya ma le mɔ vovovowo nu, eye eflu ame siwo xexlẽme meli na o tso blema va de asi na egbea.—1 Tim. 4:1.\n5 Nu ka tae Satana flu ame gbogbo mawo gbegbe ɖo? Nu si tae nye be, ale si míesena le mía ɖokui me le dzɔdzɔme nu tso ku ŋu la dzie Satana tu eƒe alakpanyawo ɖo. Esi wònye be ɖe Mawu wɔ mí be míanɔ agbe tegbee ta la, míedina be míaku o. (Nyagb. 3:11) Míebua ku míaƒe futɔe.—1 Kor. 15:26.\n6-7. (a) Ðe Satana te ŋu ɣla nyateƒe si ku ɖe ku ŋu la dzidzedzetɔea? Ðe eme. (b) Aleke Biblia me nyateƒea kpena ɖe mía ŋu be míaganɔ vɔvɔ̃m na ku dzodzro o?\n6 Togbɔ be Satana dze agbagba aleke gbegbe hã, nyateƒe si ku ɖe ku ŋu la mele ɣaɣla o. Le nyateƒe me la, ame geɖe va nya nu tso nu si Biblia fia ku ɖe nɔnɔme si me ame siwo ku la le kple mɔkpɔkpɔ si li na kukuawo la ŋu fifia wu tsã. (Nyagb. 9:5, 10; Dɔw. 24:15) Nyateƒe siawo faa akɔ na mí, wowɔnɛ be míevɔ̃na na ku madzemadzee o, eye mɔkpɔkpɔ hã mebuna ɖe mí o. Le kpɔɖeŋu me, míevɔ̃na na ame kukuwo o; nenema kee míevɔ̃na ɖe wo nu hã o. Míenyae be womegale agbe o eye womate ŋu awɔ nu vevi mí o. Ðeko wòle abe ɖe wodɔ alɔ̃ yi eme ʋĩi ene. (Yoh. 11:11-14) Míenyae hã be ame siwo ku la menya be ɣeyiɣia va le yiyim o. Eya ta, le tsitretsitsia me la, awɔ na ame siwo ku ƒe alafa geɖe ye nye esi va yi la gɔ̃ hã be ɣeyiɣi kpui aɖe koe nye ema va yi.\n7 Ðe mèlɔ̃ ɖe edzi be nyateƒe si ku ɖe ku ŋu la me kɔ, egɔmesese le bɔbɔe, eye susu le eme oa? Aleke gbegbe wòto vovo na Satana ƒe alakpanya siwo tɔtɔa susu na ame lae nye esi! Menye ɖeko alakpanya mawo kplɔ amewo trae ko evɔ o, ke wogblẽ mía Wɔla ƒe ŋkɔ nyuia hã ŋu. Hafi míate ŋu akpɔ nu siwo gbegbe Satana ƒe alakpanyawo gblẽ adze sii la, anyo be míadzro biabia siawo me: Aleke Satana ƒe alakpanyawo gblẽ Yehowa ŋui? Aleke alakpanya mawo wɔe be amewo susuna be mele vevie be yewoaxɔ Kristo ƒe tafevɔsaa dzi ase o? Aleke wona amegbetɔwo ƒe nuxaxawo kple fukpekpewo dzi ɖe edzi?\nSATANA ƑE ALAKPANYAWO GBLẼ NU ŊUTƆ\n8. Abe ale si wòdze le Yeremiya 19:5 ene la, aleke alakpanya siwo Satana kaka tso ku ŋu la gblẽ Yehowa ŋui?\n8 Alakpanya siwo Satana kaka tso ku ŋu la gblẽ Yehowa ŋu. Aʋatsonufiafia si nye be wowɔa fu ame kukuwo le dzo mavɔ me la hã le alakpanya mawo dome. Nufiafia mawo gblẽa Mawu ŋu ale gbegbe! Nu ka tae? Nu si tae nye be, wona amewo va bua Mawu lɔ̃ame la be eya hã vɔ̃ɖi abe Abosam ke ene. (1 Yoh. 4:8) Aleke esia na nèse le ɖokuiwò me? Gake biabia si gale vevie wue nye, aleke nu sia na Yehowa se le eɖokui me? Nya lae nye be, elé fu ŋutasẽnuwɔna ɖe sia ɖe ƒomevi.—Xlẽ Yeremiya 19:5.\n9. Nu kae Satana ƒe alakpanyawo na amewo susuna tso Kristo ƒe tafevɔsaa dzi xɔxɔ se si ŋu Biblia ƒo nu tsoe le Yohanes 3:16 kple 15:13 la ŋu?\n9 Satana ƒe alakpanyawo wɔe be amewo susuna be mele vevie be yewoaxɔ Kristo ƒe tafevɔsaa dzi ase o. (Mat. 20:28) Satana ƒe alakpanya bubue nye be, luʋɔ makumaku le amegbetɔwo si. Ne nya sia nye nyateƒe la, ke ame sia ame anɔ agbe tegbee! Ekema, mahiã be Kristo nava tsɔ eƒe agbe ana wòanye tafe si wòxe ɖe mía ta hafi míate ŋu anɔ agbe tegbee o ɖe. Ðo ŋku edzi be Kristo ƒe vɔsa lae nye lɔlɔ̃ gãtɔ kekeake si Yehowa kple Via woɖe fia amegbetɔwo. (Xlẽ Yohanes 3:16; 15:13.) Bu ale si woase le wo ɖokuiwo me tso nufiafia siwo nana amewo susuna be nunana xɔasi ma mele vevie o la ŋu kpɔ!\n10. Aleke Satana ƒe alakpanyawo na amegbetɔwo ƒe nuxaxawo kple woƒe fukpekpewo dzi ɖe edzi?\n10 Satana ƒe alakpanyawo na amegbetɔwo ƒe nuxaxawo kple woƒe fukpekpewo dzi ɖe edzi. Amewo tea ŋu gblɔna na dzila siwo ƒe vi ku la be Mawu kplɔe dzoe, ɖewohĩ kple susu be wòazu mawudɔla le dziƒo. Ðe Satana ƒe alakpanya sia ɖea woƒe vevesesewo dzi kpɔtɔa alo ɖe wòdzia woƒe vevesesewo ɖe edzi? Ame siwo wɔa funyafunya amewo kpakple ame siwo tɔa dzo ame siwo tsi tsitre ɖe subɔsubɔhawo ƒe nufiafiawo ŋu la siaa tsɔa dzo mavɔ ŋuti aʋatsonufiafiaa doa taflatsɛe. Le agbalẽ aɖe si ƒo nu tso Spaniatɔwo Ƒe Ŋutasẽʋɔnudrɔ̃ɣia ŋu ƒe nya nu la, ɖewohĩ ame siwo wɔ ŋutasẽnu mawo la dometɔ aɖewo xɔe se be ɖeko yewodi be aglãdzelaawo “naɖɔ ale si dzo mavɔ me nɔnɔ anɔe la kpɔ” ale be woate ŋu atrɔ dzi me hafi aku eye woagayi dzo mavɔ me o. Le dukɔ geɖe me la, amewo subɔa wo tɔgbui kukuwo, tsɔ dea bubu wo ŋu, alo tsɔ dia woƒe yayra. Ame bubuwo hã dina be yewoafa akɔ na yewo tɔgbui kukuawo ale be woagahe to na yewo o. Gake nublanuitɔe la, dzixɔse siwo wotu ɖe Satana ƒe alakpanyawo dzi la menana amewo kpɔa dzidzeme vavãtɔ o. Ke boŋ, wonana amewo tsia dzimaɖi dzodzro alo nɔa vɔvɔ̃m gɔ̃ hã.\nALE SI MÍAWƆ BE MÍALÉ BIBLIA ME NYATEƑEA ME ÐE ASI SESĨE\n11. Aleke ƒometɔwo alo xɔlɔ̃ siwo susu be yewole nyui dim na mí la adze agbagba be yewoaƒoe ɖe mía nu be míada le Mawu ƒe sewo dzi?\n11 Lɔlɔ̃ si le mía si na Mawu kple eƒe Nya la doa ŋusẽ mí be míaɖo to Yehowa ne ƒometɔwo alo xɔlɔ̃ siwo susu be yewole nyui dim na mí la dze agbagba be yewoaƒoe ɖe mía nu míakpɔ gome le kukɔnu siwo mewɔ ɖeka kple Ŋɔŋlɔawo o la me gɔ̃ hã. Woate ŋu adze agbagba be yewoade ŋukpe mo na mí, ɖewohĩ woagblɔ be míelɔ̃ ame si ku la o, alo míedea bubu eŋu o. Alo woate ŋu agblɔ be míaƒe nuwɔna awɔe be ame kukua nawɔ nu vevi ƒomea me tɔwo. Aleke míawɔ be míalé Biblia me nyateƒea me ɖe asi? Bu ale si nàte ŋu awɔ Biblia ƒe mɔfiame siwo gbɔna dzi ŋu kpɔ.\n12. Kukɔnu kawoe dze ƒãa be wotsi tsitre ɖe Ŋɔŋlɔawo ŋu?\n12 Ðoe kplikpaa be yeaƒo asa na dzixɔse kple kɔnu siwo tsi tsitre ɖe Ŋɔŋlɔawo ŋu eye ‘yeaɖe ye ɖokui ɖa’ tso wo gbɔ. (2 Kor. 6:17) Le Karib-ƒukpo aɖe dzi la, ame geɖe xɔe se be, ne ame ku la, eƒe “luʋɔ” ate ŋu anɔ tsatsam ahahe to na ame siwo wɔ vɔ̃ ɖe eŋu. Agbalẽ aɖe gblɔ be “luʋɔ” la ate ŋu “awɔ anyra ɖe nuto blibo aɖe me tɔwo ŋu” gɔ̃ hã. Le Afrika la, nu si bɔ amewo wɔna ye nye be, wotsyɔa nu ahuhɔ̃ewo ŋkume le aƒe si me amea ku le la me, eye wotrɔa fotowo ƒe mo ɖe gli ŋu. Nu ka tae wowɔa nu siawo ɖo? Ame aɖewo gblɔ be, nu si tae nye be, mele be ame kukuwo nakpɔ wo ɖokuiwo o! Esi míenye Yehowa subɔlawo ta la, míexɔ nya mawo dzi se loo alo kpɔa gome le nuwɔna mawo, siwo doa Satana ƒe alakpanyawo ɖe ŋgɔ la me o!—1 Kor. 10:21, 22.\nNe èku nu me le Biblia-srɔ̃gbalẽwo me nyuie eye nèdzro nu me kple wò ƒometɔ siwo menye Ðasefowo o ameŋububutɔe la, esia ate ŋu akpe ɖe ŋuwò be nàƒo asa na kuxiwo (Kpɔ memama 13-14 lia) *\n13. Ne mènya gɔmesese si le kɔnu aɖe ŋu o la, nu kae wòle be nàwɔ le Yakobo 1:5 ƒe nyaa nu?\n13 Ne mènya gɔmesese si le kɔnu aɖe ŋu o la, ekema, do gbe ɖa na Yehowa nàbiae be wòana eƒe nunya wò. (Xlẽ Yakobo 1:5.) Eyome, ku nu me le míaƒe agbalẽwo me. Ne ehiã la, bia aɖaŋuɖoɖo tso miaƒe hamemetsitsiwo gbɔ. Womagblɔ nu si wòle be nàwɔ la na wò o, ke hã, woahe wò susu ayi Biblia ƒe mɔfiamewo, abe esiwo me míedzro le nyati sia me ene, dzi. Ne èle afɔ siawo ɖem la, ke èle hehe nam wò “nugɔmeseseŋutetewo,” eye ŋutete siawo akpe ɖe ŋuwò be “[nàde] vovo nyui kple vɔ̃ dome.”—Heb. 5:14.\n14. Mɔ kawo nue míate ŋu aƒo asa na nuɖiaɖiazuzu na amewo le?\n14 Biblia gblɔ be: “Miwɔ nuwo katã hena Mawu ƒe kafukafu. Migazu nuɖiaɖia na [amewo] o.” (1 Kor. 10:31, 32) Ne eva hiã be míatso nya me nenye be míakpɔ gome le kɔnu alo nuwɔna aɖe me alo mímakpɔ gome le eme o la, ele hã be míabu ale si míaƒe nyametsotsoa ate ŋu akpɔ ŋusẽ ɖe ame bubuwo, vevietɔ, hati Kristotɔwo ƒe dzitsinya dzii la ŋu. Míadi gbeɖe be míazu nuɖiaɖia na ame aɖeke o! (Marko 9:42) Azɔ hã, míedi be míaƒo asa na dzikudodo na ame siwo menye Ðasefowo o la madzemadzee. Lɔlɔ̃ aʋã mí be míaƒo nu na wo bubutɔe, elabena míenyae be esia hea kafukafu vanae na Yehowa. Míahe nya kple amewo loo alo aɖi gbɔ̃ woƒe dekɔnuwo o. Ðo ŋku edzi be, ŋusẽ le lɔlɔ̃ ŋu ale gbegbe! Ne míeɖe lɔlɔ̃ fia le nuwɔwɔ ɖe amewo ŋu le ameŋububu kple bubu me la, míate ŋu ana tsitretsiɖeŋulawo gɔ̃ hã ƒe dziwo nabɔbɔ.\n15-16. (a) Nu ka tae nunya le eme be míana míaƒe ame nyanyɛwo nanya nu tso míaƒe dzixɔsewo ŋu? Gblɔ eƒe kpɔɖeŋu. (b) Aleke Paulo ƒe nya si dze le Romatɔwo 1:16 la ka míi?\n15 Na wò nutoa me tɔwo nanya be Yehowa Ðasefoe nènye. (Yes. 43:10) Ne wò ƒometɔ aɖe ku la, ƒometɔwo kple aƒelikawo ate ŋu ado dziku ɖe ŋuwò vevie ne mèkpɔ gome le kukɔnu aɖe me o. Ðewohĩ, àkpɔe be anɔ bɔbɔe na wò wu be nàdo dzi le nɔnɔme sia me ne èna wonya nu tso wò dzixɔsewo ŋu do ŋgɔ. Francisco, si le Mozambique, la ŋlɔ bena: “Esi nye kple srɔ̃nye, Carolina, míesrɔ̃ nyateƒea la, míegblɔ na míaƒe ƒometɔwo be míagakpɔ gome le ame kukuwo subɔsubɔnuwɔnawo me azɔ o. Esi Carolina nɔvinyɔnu ku la, nudzɔdzɔ sia zu dodokpɔ na mí. Nu si wowɔna le mía gbɔ ne ame ku ye nye be woléa tsi na ŋutilã kukua le subɔsubɔkɔnu aɖe me. Eyome, ele be ame si ku la ƒe ƒometɔ kplikplikpli namlɔ afi si wokɔ tsi ƒoɖia ɖo la zã etɔ̃. Wosusuna be kukɔnu sia nana ame si ku la ƒe gbɔgbɔ kpɔa akɔfafa. Carolina ƒe ƒometɔwo nɔ mɔ kpɔm be wòawɔ kɔnu ma.”\n16 Aleke Francisco kple srɔ̃a wɔ nui? Francisco gblɔ be: “Esi míelɔ̃ Yehowa eye míedi be míadze eŋu ta la, míegbe be míakpɔ gome le kɔnu ma me o. Esia wɔe be Carolina ƒe ƒometɔwo do dziku vevie. Wotsɔ nya ɖe mía ŋu be míede bubu ame si ku la ŋu o, eye wogblɔ be, ƒometɔwo magava srã mí kpɔ ake loo alo akpe ɖe mía ŋu o. Esi wònye be míeɖe míaƒe dzixɔsewo me na wo do ŋgɔ ta la, míedzro nyaa me kpli wo esime wole dziku dom o. Ƒometɔ aɖewo gɔ̃ hã ʋli mía ta esi wogblɔ na ame susɔeawo be míena yewonya akpa si dzi míele xoxo. Ɣeyiɣi aɖe megbe la, Carolina ƒe ƒometɔwo ƒe dzi va dze eme, eye míete ŋu va wɔ ŋutifafa kpli wo. Wo dometɔ aɖewo gɔ̃ hã va mía ƒe me va bia be míana Biblia-srɔ̃gbalẽ yewo.” Negadzɔ gbeɖe be nuteƒewɔwɔ na Mawu nakpe ŋu na mí o, elabe míenya nyateƒea tso ku ŋu.—Xlẽ Romatɔwo 1:16.\nFA AKƆ NA AME SIWO LE NU XAM LA EYE NÀDO ŊUSẼ WO\nXɔlɔ̃ vavã faa akɔ na ame siwo ƒe ame vevi aɖe ku la hedoa ŋusẽ wo (Kpɔ memama 17-19 lia) *\n17. Nu kae ate ŋu akpe ɖe mía ŋu be míanye xɔlɔ̃ vavã na mía nɔvi Kristotɔ si le nu xam?\n17 Ne mía nɔvi Kristo aɖe ƒe ame vevi aɖe ku la, ele be míaku kutri vevie be míanye “xɔlɔ̃ vavã . . . , ame nɔvi [si] wodzi ɖe xaxagbe ŋu.” (Lod. 17:17) Aleke nàwɔ anye “xɔlɔ̃ vavã,” vevietɔ, ne wole nya ƒom ɖe nɔviŋutsu alo nɔvinyɔnu aɖe nu be wòakpɔ gome le nuwɔna siwo mewɔ ɖeka kple Ŋɔŋlɔawo o me? Bu Biblia me mɔfiame eve siwo ate ŋu akpe ɖe mía ŋu be míafa akɔ na ame siwo le nu xam la ŋu kpɔ.\n18. Nu kae wɔ dɔ ɖe Yesu dzi wòfa avi, eye nu kae míate ŋu asrɔ̃ tso eƒe kpɔɖeŋua me?\n18 “Mifa avi kple ame siwo le avi fam.” (Rom. 12:15) Ðewohĩ, asesẽ na mí be míanya nya si míagblɔ na ame aɖe si le nu xam le eƒe ame vevi aɖe ƒe ku ta. Ɣeaɖewoɣi la, míaƒe aɖatsiwo ɖea míaƒe seselelãmewo fiana wu míaƒe nyagbɔgblɔwo. Esime Yesu xɔlɔ̃ Lazaro ku la, Maria, Marta, kple ame bubuwo fa avi le wo nɔviŋutsu kple wo xɔlɔ̃ ƒe kua ta. Ŋkeke ene megbe esi Yesu va wo gbɔ la, eya hã “fa avi,” togbɔ be enyae be yele Lazaro fɔ ge ɖe tsitre gɔ̃ hã. (Yoh. 11:17, 33-35) Yesu ƒe aɖatsiwo ɖe ale si Yehowa se le eɖokui me tso Lazaro ƒe kua ŋu la fia. Woɖe ale si gbegbe Yesu lɔ̃ ƒomeae la fia, eye ɖikeke mele eme o be, esia fa akɔ na Maria kple Marta. Nenema kee, ne mía nɔviwo de dzesii be míelɔ̃ yewo eye míetsɔ ɖe le eme na yewo la, wokpɔnɛ be menye yewo ɖeɖe koe li o, ke boŋ, ame siwo tsɔ ɖe le eme na yewo la le yewo ŋu hele ŋusẽ dom yewo.\n19. Ne míele akɔ fam na mía nɔvi Kristotɔ si le nu xam la, mɔ kawo nue míate ŋu awɔ nya si dze le Nyagblɔla 3:7 la ŋu dɔ le?\n19 “Ðoɖoeziɣi li, eye nuƒoɣi li.” (Nyagb. 3:7) Nu bubu aɖe si míawɔ be míafa akɔ na mía nɔvi Kristotɔ si le nu xam la koe nye be míanye toɖola nyui. Ðe mɔ na nɔviwòa be wòaɖe eƒe dzimenyawo agblɔ faa, eye ne ele “nu ƒom kple adã” hã la, mègabi dzi o. (Hiob 6:2, 3) Ðewohĩ, esi eƒe ƒometɔ siwo menye Ðasefowo o la le nya ƒom ɖe enu ta la, nu te ɖe edzi vevie. Eya ta, do gbe ɖa ɖe eta. Ƒo koko na “Gbedodoɖasela” la be wòado ŋusẽe eye wòana eƒe susu nanɔ ŋute. (Ps. 65:2) Ne nɔnɔmeawo ɖe mɔ la, mixlẽ Biblia ɖekae. Alo mixlẽ nyati aɖe si sɔ ɖe nɔnɔmea nu la le míaƒe agbalẽwo me, abe agbemeŋutinya dedziƒoname aɖe ene.\n20. Nu ka mee míadzro le nyati si kplɔ esia ɖo me?\n20 Mɔnukpɔkpɔ gã ka gbegbee nye esi su mía si be míenya nyateƒe si ku ɖe ku kpakple mɔkpɔkpɔ wɔnuku si le ŋgɔ gbɔna na ame siwo le ŋkuɖodziyɔdowo me la ŋu! (Yoh. 5:28, 29) Eya ta, mina míato nyagbɔgblɔ kple nuwɔna me aɖee afia be míelé Biblia me nyateƒea me ɖe asi eye míaƒo nu tso eŋu na amewo le mɔnukpɔkpɔ ɖe sia ɖe si sɔ me. Le nyati si kplɔ esia ɖo me la, míadzro mɔ bubu aɖe si dzi Satana tona dzea agbagba be yeana amewo nanɔ gbɔgbɔmeviviti me la me—eyae nye gbɔgbɔyɔyɔ. Míakpɔ nu si tae wòhiã be míaƒo asa na nuwɔna kple modzakaɖeɖe siwo do ƒome kple Satana ƒe mɔ̃ sia.\nAleke nyateƒe si ku ɖe ku ŋu nyanya faa akɔ na míi?\nAleke gbegbee alakpanya siwo Satana gblɔ tso ku ŋu la gblẽ nui?\nAleke míawɔ be míalé nyateƒe si ku ɖe ku ŋu la me ɖe asi sesĩe?\nHADZIDZI 24 Miva Yehowa Ƒe To La Dzi\n^ mm. 5 Satana kple eƒe gbɔgbɔ vɔ̃wo tsɔ aʋatsonya siwo ku ɖe ku ŋu la flu amewo. Aʋatsonya siawo wɔe be amewo ƒoa wo ɖokuiwo ɖe kukɔnu siwo mewɔ ɖeka kple Ŋɔŋlɔawo o la me. Nyati sia akpe ɖe mía ŋu be míayi edzi awɔ nuteƒe na Yehowa ne amewo le nya ƒom ɖe mía nu be míakpɔ gome le kɔnu mawo tɔgbi me.\n^ mm. 55 NU SI LE EDZI YIM LE FOTOA ME: Ðasefowo le akɔ fam na woƒe ƒometɔ aɖe si menye haxɔsetɔ o, si le nu xam le eƒe ame vevi aɖe ƒe ku ta.\n^ mm. 57 NU SI LE EDZI YIM LE FOTOA ME: Le esi nàkpɔ gome le kɔnu siwo medzea Mawu ŋu o me teƒe la, fa akɔ na wò ƒometɔ siwo ƒe ame vevi aɖe ku la boŋ.\n^ mm. 59 NU SI LE EDZI YIM LE FOTOA ME: Hamemetsitsi siwo le Kristo hamea me la le akɔ fam na Ðasefo aɖe si ƒe ame vevi aɖe ku la hele ŋusẽ domee.


Ðɔɖɔɖoŋusẽ—Yehowa Le ‘Nuwo Katã Wɔm Yeyee’ | Te Ðe Yehowa Ŋu\nÐɔɖɔɖoŋusẽ—Yehowa Le ‘Nuwo Katã Wɔm Yeyee’\n1, 2. Nukawoe buna na ameƒomea egbea, eye ŋusẽ kae wòkpɔna ɖe mía dzi?\nÐEVI aɖe bu eƒe fefenu si gbɔ melɔ̃a nu le o alo gblẽe eye wòlé avi me sesĩe. Eƒe avifafa la wɔ nublanui! Gake èkpɔ alesi ɖevia ƒe mo trɔna kple dzidzɔe esime dzilaa ɖɔ nusi gblẽ la ɖo nɛ la teƒe kpɔa? Le dzilaa gome la, fefenua didi ake ɖe eŋu alo edzadzraɖo menye nu gã aɖeke o. Gake dzidzɔ gãe wònyena na ɖevia eye wòwɔa nuku nɛ. Wogaɖo nusi wɔ abe ɖe wòbu tegbee ene la eteƒe!\n2 Ŋusẽ le Yehowa, amesi nye Fofo nyuitɔ kekeake, si be wòagaɖo nusi via siwo le anyigba dzi abu be wobu kura la eteƒe. Gake menye fefenu gbɔlowoe míewɔnɛ o. Le ‘ɣeyiɣi sesẽ siawo siwo me nɔnɔ sesẽ’ me la, nusiwo buna na mí la nye ŋkubiãnya vavã. (Timoteo II, 3:1-5) Nusiwo ŋu amewo dea asixɔxɔe dometɔ geɖe dome ate ŋu agblẽ ɣesiaɣi—aƒe, nunɔamesiwo, dɔwɔɖui, kple ame ƒe lãmesẽ gɔ̃ hã. Dzi te ŋu ɖena le mía ƒo ne míede ŋugble le alesi wole nutoa me gblẽmee eye nu gbagbewo dometɔ geɖe le tsɔtsrɔ̃m kura la ŋuti. Gake naneke metena ɖe mía dzi vevie wu míaƒe lɔlɔ̃tɔwo ƒe ku o. Nubuname kple wɔnamanɔameŋu ƒe seselelãme si me míetona la nu sẽna ŋutɔ.—Samuel II, 19:1.\n3. Mɔkpɔkpɔ fakɔname kae wogblɔ le Dɔwɔwɔwo 3:21, eye nuka dzie Yehowa ato ana wòava eme?\n3 Aleke wòfaa akɔ na amee nye esi be míanya nu tso nuwo ɖɔɖɔɖoŋusẽ si le Yehowa si ŋu! Abe alesi míava kpɔe ene la, nu wɔnuku geɖe li siwo Mawu ate ŋu aɖɔ ɖo na via siwo le anyigba dzi eye aɖɔ wo ɖo hã. Le nyateƒe me la, Biblia ɖee fia be Yehowa ɖoe be ‘yeaɖɔ nuwo katã ɖo.’ (Dɔwɔwɔwo 3:21) Yehowa ato Mesia Fiaɖuƒe si ƒe dziɖulae nye Via, Yesu Kristo, dzi awɔ esia. Kpeɖodziwo fia be Fiaɖuƒe sia dze dziɖuɖu gɔme le dziƒo le ƒe 1914 me. * (Mateo 24:3-14) Nukawoe wòaɖɔ ɖo? Mina míalé ŋku ɖe Yehowa ƒe ɖɔɖɔɖodɔ gã aɖewo ŋu kpɔ. Míele wo dometɔ ɖeka kpɔm eye míele eme tom xoxo. Bubuawo adzɔ le mɔ si lolo wu nu le etsɔme.\nTadedeagu Dzadzɛtɔ Gbugbɔɖoanyi\n4, 5. Nukae dzɔ ɖe Mawu ƒe amewo dzi le ƒe 607 D.M.Ŋ. me, eye mɔkpɔkpɔ kae Yehowa na wo?\n4 Nu ɖeka aɖe si Yehowa gbugbɔ ɖo anyi xoxo enye tadedeagu dzadzɛtɔ. Bene míase nusi wòfia gɔme la, mina míadzro Yuda fiaɖuƒea ƒe ŋutinya me kpuie. Esia wɔwɔ ana míakpɔ alesi Yehowa zãa eƒe nuwo ɖɔɖɔɖoŋusẽe wòawɔ dɔ ɖe mía dzi vevie.—Romatɔwo 15:4.\n5 Wò ya bu alesi Yudatɔ wɔnuteƒewo se le wo ɖokui me le ƒe 607 D.M.Ŋ. me esime wotsrɔ̃ Yerusalem ŋu kpɔ. Wotsrɔ̃ woƒe du lɔlɔ̃a, wogbã eƒe gliwo ƒu anyi. Vloetɔ wu enye be gbedoxɔ kɔkɔe si Salomo tu, si nye teƒe ɖeka kolia si wotsɔa tadedeagu dzadzɛtɔ naa Yehowa le le anyigba katã dzi, la zu glikpo. (Psalmo 79:1) Wokplɔ amesiwo tsi agbe la yi aboyome le Babilon, eye wogblẽ wo denyigba ɖi wòzu lã wɔadãwo nɔƒe. (Yeremya 9:10) Le amegbetɔ ƒe nukpɔkpɔ nu la, ewɔ abe ɖe wɔna aɖeke megali o ene. (Psalmo 137:1) Gake Yehowa, amesi gblɔ tsɔtsrɔ̃ sia ɖi xoxoxo la, na mɔkpɔkpɔ wo be nuwo ɖɔɖɔɖoɣi aɖe li gbɔna.\n6-8. (a) Nyati kae dze enuenu le Hebri nyagblɔɖilawo ƒe nuŋlɔɖiwo me, eye aleke nyagblɔɖi siawo va emee zi gbãtɔ? (b) Le egbeŋkekeawo me la, aleke ɖɔɖɔɖo ŋu nyagblɔɖi geɖewo va eme na Mawu ƒe amewoe?\n6 Le nyateƒe me la, ɖɔɖɔɖo nye nyati si dze enuenu le Hebri nyagblɔɖilawo ƒe nuŋlɔɖiwo me. * Yehowa to wo dzi do ŋugbe be woagaɖɔ anyigba la ɖo eye amewo anɔ edzi, anyo nu, woakpɔ eta tso gbemelãwo kple futɔwo ƒe amedzidzedze si me. Eɖɔ woƒe anyigba si woagaɖɔ ɖo be anɔ ko abe paradiso ŋutɔŋutɔ ene! (Yesaya 65:25; Xezekiel 34:25; 36:35) Ƒo wo katã ta la, woagaɖo tadedeagu dzadzɛtɔ anyi, eye woagatu gbedoxɔa. (Mixa 4:1-5) Nyagblɔɖi siawo na mɔkpɔkpɔ Yudatɔ siwo nɔ aboyome, eye wòkpe ɖe wo ŋu wodo dzi le ƒe 70 ƒe aboyomenɔnɔa me le Babilon.\n7 Ðɔɖɔɖoɣia va ɖo mlɔeba. Esi wona ablɔɖe Yudatɔwo tso Babilon la, wotrɔ yi Yerusalem eye wogatu Yehowa ƒe gbedoxɔa ɖe teƒe ma. (Ezra 1:1, 2) Zi alesi wolé tadedeagu dzadzɛ me ɖe asi ko la, Yehowa yi edzi yra wo eye wòna woƒe anyigba nyo nu heʋã nu. Ekpɔ wo ta tso futɔwo kple gbemelã siwo va xɔ anyinɔ ɖe woƒe anyigbaa dzi ƒe gbogbo aɖee nye ma la si me. Woanya kpɔ dzidzɔ ɖe Yehowa ƒe ɖɔɖɔɖoŋusẽ ŋu ale gbegbe! Gake nudzɔdzɔ mawo nye ɖɔɖɔɖo ŋu nyagblɔɖiawo ƒe emevava gbãtɔ si se ɖe afi aɖe ko. Emevava si lolo wu ava eme “le ŋkeke mlɔeawo” me, si nye mía ŋutɔwo mía ŋɔli, ɣeyiɣi si me woaɖo Fia Dawid ƒe Domenyila si ŋugbe wodo la zi dzi.—Yesaya 2:2-4; 9:5, 6.\n8 Esi woɖo Yesu zi dzi le dziƒo Fiaɖuƒea me le ƒe 1914 me teti la, etrɔ susu ɖe Mawu ƒe dukɔ wɔnuteƒe si le anyigba dzi la ƒe gbɔgbɔmenuhiahiãwo ŋu. Abe alesi Persia-ʋafia Kores na ablɔɖe Yudatɔ susɔe aɖewo tso Babilon le ƒe 537 D.M.Ŋ. me ene la, Yesu hã na ablɔɖe gbɔgbɔ me Yudatɔwo ƒe ame susɔeawo—eya ŋutɔ ƒe afɔtoƒe yomedzelawo—tso egbeŋkekea me Babilon, si nye alakpasubɔsubɔ ƒe xexemefiaɖuƒe ƒe ŋusẽkpɔɖeamedzi me. (Romatɔwo 2:29; Nyaɖeɖefia 18:1-5) Tso ƒe 1919 me la, wogaɖo tadedeagu dzadzɛtɔ eƒe nɔƒe si sɔ nɛ le Kristotɔ vavãwo ƒe agbenɔnɔ me. (Maleaxi 3:1-5) Tso ɣemaɣi ke la, Yehowa ƒe amewo subɔe le eƒe gbɔgbɔ me gbedoxɔ si ŋu wokɔ—si nye ɖoɖo si Mawu wɔ na tadedeagu dzadzɛtɔ—me. Nukatae nusia le vevie na mí egbea ɖo?\nNuwo Ðɔɖɔɖo le Gbɔgbɔ me—Nusita Wòle Vevie\n9. Esi apostoloawo ƒe ɣeyiɣiawo va yi la, nukae Kristodukɔa ƒe sɔlemehawo wɔ Mawu subɔsubɔ, gake nukae Yehowa wɔ le míaƒe ŋkekea me?\n9 Bu ŋutinya sia ŋu kpɔ. Woyra ƒe alafa gbãtɔ me Kristotɔwo le gbɔgbɔ me le nu geɖe me. Gake Yesu kple eƒe apostoloawo gblɔe ɖi be woava gblẽ tadedeagu vavãtɔa dome eye wòabu. (Mateo 13:24-30; Dɔwɔwɔwo 20:29, 30) Kristodukɔa do le apostoloawo ƒe ɣeyiɣia megbe. Eƒe hakplɔlawo va xɔ trɔ̃subɔlawo ƒe nufiafiawo kple woƒe nuwɔnawo de eme. Wowɔe hã be tete ɖe Mawu ŋu va sesẽ ale gbegbe, esi wogblɔ le eŋu be enye Mawuɖekaetɔ̃ si gɔme womate ŋu ase o eye wofia amewo be woaʋu nuvɔ̃ me na nunɔlawo ahado gbe ɖa na Maria kple “ame kɔkɔe” vovovowo ɖe Yehowa teƒe. Azɔ esi wotɔtɔ nuwo alea ƒe alafa geɖe megbe la, nukae Yehowa wɔ? Ede nu egbexexea me nyawo me—xexe si me yɔ fũ kple subɔsubɔhawo ƒe alakpanufiafia kpakple mawumavɔ̃mavɔ̃ nuwɔna ƒoɖiwo—eye wògaɖo tadedeagu dzadzɛtɔ te! Manye amiɖeɖe ɖe nya o be míagblɔ be nuwo ɖɔɖɔɖo alea nye egbeŋkekeawo me nudzɔdzɔ vevitɔwo dometɔ ɖeka.\n10, 11. (a) Nu eve kawoe gbɔgbɔmeparadisoa lɔ ɖe eme, eye aleke wòka wòe? (b) Amekawo ƒomevi nue Yehowa ƒo ƒu ɖe gbɔgbɔmeparadisoa me, eye nuka teƒee mɔnukpɔkpɔ asu wo si be woakpɔ?\n10 Eyata Kristotɔ vavãwo le gbɔgbɔmeparadiso me egbea. Nukae paradiso sia lɔ ɖe eme? Nu vevi eve koŋue. Gbãtɔe nye Yehowa, Mawu vavãtɔ, la ƒe subɔsubɔ dzadzɛ. Etsɔ subɔsubɔ si me alakpanyawo kple nufiafia totrowo mele o la yra míi. Etsɔ gbɔgbɔmenuɖuɖu yra míi. Esia wɔe be míete ŋu srɔ̃a nyateƒe si ku ɖe mía Fofo si le dziƒo ŋu, be míadze eŋu, ahate ɖe eŋu. (Yohanes 4:24) Gbɔgbɔmeparadisoa ƒe akpa evelia ku ɖe amewo ŋu. Abe alesi Yesaya gblɔe ɖi ene la, “le ŋkeke mlɔeawo me” la, Yehowa fiaa ŋutifafa mɔwo esubɔlawo. Etsia aʋawɔwɔ nu le mía dome. Togbɔ be míede blibo o hã la, ekpena ɖe mía ŋu míedoa ‘amenyenye yeyea.’ Ekpɔa ŋudzedze ɖe míaƒe agbagbadzedzewo ŋu eye wòtsɔa eƒe gbɔgbɔ kɔkɔe yraa mí, eye gbɔgbɔ sia tsea ku nyuiwo le mía me. (Efesotɔwo 4:22-24; Galatiatɔwo 5:22, 23) Ne èwɔa nu le ɖekawɔwɔ me kple Mawu ƒe gbɔgbɔa la, ke èle gbɔgbɔmeparadisoa me nyateƒe.\n11 Amesiwo ƒomevi Yehowa lɔ̃na nue wòƒoa ƒui ɖe gbɔgbɔmeparadisoa me—wonye amesiwo lɔ̃e, amesiwo lɔ̃a ŋutifafa, kple amesiwo ‘tsia dzi ɖe woƒe gbɔgbɔmenuhiahiã ŋu.’ (Mateo 5:3) Amesiawo ƒomevi sie dzidzɔ mɔnukpɔkpɔa asu be woakpɔ nuwo ɖɔɖɔɖo si gawɔ nuku wu kura la teƒe—esi ku ɖe ameƒomea kple anyigba bliboa ŋu.\n‘Kpɔ Ða, Mele Nuwo Katã Wɔm Yeyee!’\n12, 13. (a) Nukatae wòle be nuwo ɖɔɖɔɖo ƒe nyagblɔɖiawo nagava eme le mɔ bubu nu? (b) Tameɖoɖo kae le Yehowa si na anyigba la abe alesi wògblɔe le Eden-bɔa me ene, eye nukatae nya sia na etsɔme mɔkpɔkpɔ mí?\n12 Nuwo ɖɔɖɔɖo ŋu nyagblɔɖiawo dometɔ geɖe yi ŋgɔ wu nuwo ɖɔɖɔɖo le gbɔgbɔ me ko. Le kpɔɖeŋu me, Yesaya ŋlɔ nu tso ɣeyiɣi si me woayɔ dɔ dɔnɔwo, xɔdrɔ̃wo, ŋkuagbãtɔwo, kple tokunɔwo eye woami ku gɔ̃ hã tegbee la ŋu. (Yesaya 25:8; 35:1-7) Ŋugbedodo siawo meva eme ŋutɔŋutɔ le blema Israel o. Eye togbɔ be míekpɔe be ŋugbedodo siawo va eme le gbɔgbɔ me le míaƒe ŋkekea me hã la, kpeɖodzi sẽŋuwo le mía si siwo ta míate ŋu axɔe ase be woava eme ŋutɔŋutɔ bliboe le etsɔme. Aleke míewɔ nya?\n13 Yehowa gblɔ eƒe tameɖoɖo hena anyigba la eme kɔ nyuie le keke Eden-bɔa me ke: Be amegbetɔƒome kpɔdzidzɔ, si le lãmesẽ me, eye wole ɖekawɔwɔ me nanɔ edzi. Eɖoe be ŋutsu kple nyɔnu nalé be na anyigba la kple nuwɔwɔ siwo katã le edzi, atrɔ ɣletinyigba bliboa wòazu paradiso. (Mose I, 1:28) Gake menye nenema kurae nuwo le egbea o. Ke hã míate ŋu aka ɖe edzi be, womate ŋu agblẽ Yehowa ƒe tameɖoɖowo dome gbeɖe o. (Yesaya 55:10, 11) Yesu, amesi nye Mesia Fia si Yehowa ɖo, ana anyigba dzi katã ƒe Paradiso sia nava.—Luka 23:43.\n14, 15. (a) Aleke Yehowa awɔ ‘nuwo katã yeyee’? (b) Aleke agbenɔnɔ anɔ le Paradiso me, eye eƒe akpa kae dzɔ dzi na wò wu?\n14 Bu alesi wòanɔ be anyigba katã natrɔ azu Paradiso ŋu kpɔ! Yehowa gblɔ le ɣeyiɣi ma ŋu be: “Kpɔ ɖa, mewɔ nuwo katã yeye.” (Nyaɖeɖefia 21:5) Bu nusi wòafia ŋu kpɔ. Ne Yehowa ɖe eƒe tsɔtsrɔ̃ŋusẽ ɖe nuɖoanyi vɔ̃ɖi xoxo sia ŋu vɔ la, “dziƒo yeye kple anyigba yeye” koe akpɔtɔ. Efia be dziɖuɖu yeye aɖe anɔ dziƒo aɖu anyigbadzinɔla yeye siwo me tɔwo anye amesiwo lɔ̃ Yehowa hewɔa eƒe lɔlɔ̃nu la dzi. (Petro II, 3:13) Woaxɔ ŋusẽ le Satana kple eƒe gbɔgbɔ vɔ̃wo si. (Nyaɖeɖefia 20:3) Anye zi gbãtɔ le ƒe akpe geɖe me si ameƒomea avo tso woƒe tagbɔsesẽ, fuléle, kple ŋusẽkpɔɖeamedzi vɔ̃ɖi si me. Ðikekemanɔmee la, gbɔdzɔe si gbegbe wòanye la awu gbɔgblɔ.\n15 Mlɔeba la, míate ŋu alé be na ɣletinyigba dzeani sia abe alesi woɖoe na mí tso gɔmedzedzea me ene. Dzɔdzɔmeŋutete le anyigba la si be wòaɖɔ eɖokui ɖo. Ta kple tɔsisi siwo woƒo ɖii la ŋutɔ me ate ŋu akɔ ne woɖe nusiwo gbɔ ɖiƒoƒoa tsona la ɖa; anyigba siwo dome aʋawɔwɔ gblẽ ate ŋu agaɖɔ ɖo ne aʋawɔwɔa tɔ te. Dzidzɔ ka gbegbee nye si wòanye be míawɔ nu le ɖekawɔwɔ me kple anyigba la ƒe dzɔdzɔmesewo, akpe asi ɖe eŋu atrɔe wòazu abɔ dzeani, anyigba dzi godoo ƒe Eden si me nu hamehamewo le! Le esi amegbetɔwo nanɔ lãwo kple numiemiewo ƒe ha vovovoawo tsrɔ̃m yakatsyɔ teƒe la, woanɔ ŋutifafa me kple anyigba dzi nuwɔwɔwo katã. Ðeviwo gɔ̃ hã magavɔ̃ lã wɔadãwo o.—Yesaya 9:5, 6; 11:1-9.\n16. Ðɔɖɔɖo kae akpɔ ŋusẽ ɖe nuteƒewɔla ɖesiaɖe dzi le Paradisoa me?\n16 Woaɖɔ nuwo ɖo le mía ŋutɔwo hã ŋu ɖekaɖeka. Le Harmagedon megbe la, woayɔ dɔ agbetsilawo le anyigba bliboa dzi. Abe alesi Yesu wɔ nu esime wònɔ anyigba dzi ene la, azã ŋusẽ si Mawu nae ana ŋkuagbãtɔwo nakpɔ nu, tokunɔwo nase nu, xɔdrɔ̃wo kple dɔnɔwo katã nahaya. (Mateo 15:30) Adzɔ dzi na amegãɖeɖiwo be ɖekakpui me ŋusẽ, lãmesẽ kple dzo yeye gaɖo yewo me. (Hiob 33:25) Ŋutilãa ƒe ayiléle abu, ŋusẽ yeye agaɖo abɔka kple drikawo me, eye agbe yeye aɖo lãmekawo me. Ameƒomea me tɔ nuteƒewɔlawo katã akpɔe be nuvɔ̃ kple blibomademade ƒe ŋusẽ nu le ɖiɖim vivivi, hele bubum. Aleke gbegbe míada akpe na Yehowa Mawu ɖe eƒe ɖɔɖɔɖoŋusẽ wɔnukua ta enye si! Azɔ na míatrɔ ɖe nuwo ƒe ɖɔɖɔɖoɣi dodzidzɔname sia ƒe akpa lédziname vevi ɖeka aɖe koŋ ŋu.\n17, 18. (a) Nukatae Yesu ka mo na Zadukitɔwo? (b) Nukawoe dzɔ hafi Eliya bia Yehowa be wòafɔ ame ɖe tsitre?\n17 Le ƒe alafa gbãtɔ M.Ŋ. me la, subɔsubɔhakplɔla aɖewo siwo woyɔna be Zadukitɔwo mexɔ tsitretsitsia dzi se o. Yesu tsɔ nya siawo ka mo na wo be: “Mieda ƒu, elabena mienya ŋɔŋlɔawo kple Mawu ƒe ŋusẽ la o.” (Mateo 22:29) Ẽ, Ŋɔŋlɔawo ɖee fia be ɖɔɖɔɖoŋusẽ sia le Yehowa si. Le mɔ ka nu?\n18 Kpɔ nusi dzɔ le Eliya ŋɔli la ɖa le susu me. Ahosi aɖee nye ma via ɖeka kolia le akɔ nɛ gblɔyii. Ŋutsuvia ku. Nyagblɔɖila Eliya si va dze ahosia gbɔ ɣeyiɣi aɖee nye ma anya tɔtɔ ale gbegbe. Do ŋgɔ la, exɔ na ɖevia le dɔŋɔlia. Ðewohĩ ŋutsuvia ƒe nu va lé dzi na Eliya. Dadaa ƒe dzi gbã wu gbɔgblɔ. Ðevi sia koe nye amesi le agbe si na wògaɖoa ŋku srɔ̃aŋutsu si ku la dzi. Anɔ eme be enɔ mɔ kpɔm be viaŋutsua ava kpɔ ye dzi le yeƒe nyagãkuku me hafi. Ahosia tɔtɔ ale gbegbe, eye wòbui be ke nuvɔ̃ aɖe si yewɔ va yi ƒe tohehe xɔm yele. Nusiawo, si na nya la gawɔ nublanui ɖe edzi la, wu tsɔtsɔ na Eliya. Exɔ ɖevi kukua le dadaa ƒe akɔnu blewu hekɔe yi eƒe xɔme, eye wòbia tso Yehowa Mawu si be wòana ɖevia ƒe luʋɔ nagaɖo eme, alo wòagbɔ agbee.—Fiawo I, 17:8-21.\n19, 20. (a) Aleke Abraham ɖee fia be yexɔ Yehowa ƒe ɖɔɖɔɖoŋusẽ dzi se, eye nuka dzie xɔse ma nɔ te ɖo? (b) Aleke Yehowa ɖo Eliya ƒe xɔse teƒee?\n19 Menye Eliyae nye ame gbãtɔ si xɔ tsitretsitsia dzi se o. Ƒe alafa geɖe do ŋgɔ la, Abraham xɔe se be ɖɔɖɔɖoŋusẽ ma le Yehowa si—eye susu adodoe aɖe tae. Esime Abraham xɔ ƒe 100 eye Sara hã xɔ ƒe 90 la, Yehowa gagbɔ agbe woƒe vidzidzi ŋutete si ku la, eye wòna Sara dzi viŋutsuvi nukutɔe. (Mose I, 17:17; 21:2, 3) Emegbe esi ŋutsuvia tsi vɔ la, Yehowa bia tso Abraham si be wòatsɔ via asa vɔe. Abraham ɖe xɔse fia, eye wònyae be Yehowa agate ŋu agbɔ agbe ye vi lɔlɔ̃a Isak. (Hebritɔwo 11:17-19) Anye xɔse sẽŋu ma tae hafi Abraham nalia toa be yeatsɔ ye via asa vɔe la, wòka ɖe edzi na esubɔlawo be ye kple Isak yewoatrɔ agbɔ ɖo.—Mose I, 22:5.\n‘Kpɔ ɖa, viwò la gbɔ agbe!’!\n20 Yehowa kpɔ Isak ƒe agbe ta, eyata tsitretsitsi mehiã ɣemaɣi o. Gake le Eliya gome la, ahosia ƒe viŋutsua ku xoxo—gake mexɔ ɣeyiɣi didi o. Yehowa ɖo nyagblɔɖila la ƒe xɔse teƒe nɛ esi wòfɔ ɖevia ɖe tsitre! Eliya tsɔ ŋutsuvia na dadaa hegblɔ nya siwo womaŋlɔ be akpɔ gbeɖe o la be: “Kpɔ ɖa, viwò la [gbɔ] agbe”!—Fiawo I, 17:22-24.\n21, 22. (a) Tameɖoɖo kae nɔ tsitretsitsi siwo woŋlɔ ɖe Ŋɔŋlɔawo me ŋu? (b) Le Paradiso me la, amekawo gbegbee woafɔ, eye amekae afɔ wo?\n21 Eyata míekpɔe zi gbãtɔ le Biblia ƒe nuŋlɔɖi me be Yehowa zã eƒe ŋusẽ tsɔ gbɔ agbe amegbetɔ. Emegbe Yehowa gana ŋusẽ Elisa, Yesu, Paulo, kple Petro be wogbɔ agbe ame kukuwo. Ele eme baa be amesiwo wogbɔ agbee la gaku ake ya. Ke hã Biblia me nuŋlɔɖi siawo na míekpɔ nusiwo gbɔna dzɔdzɔ ge nukutɔe.\n22 Le Paradisoa me la, Yesu awɔ eƒe dɔ si nye be wòana “tsitretsitsi la kple agbe la.” (Yohanes 11:25) Afɔ ame miliɔn geɖe ɖe tsitre, ana mɔnukpɔkpɔ wo be woanɔ agbe tegbee le Paradiso me le anyigba dzi. (Yohanes 5:28, 29) Kpɔ ɖekawɔwɔ si wòanye ɖa le susu me esime xɔlɔ̃wo kple ƒometɔ vevi siwo dome ku ma ɣeyiɣi didi la akpla na wo nɔewo, eye dzi adzɔ wo wu gbɔgblɔ! Ameƒomea me tɔwo katã akafu Yehowa ɖe eƒe ɖɔɖɔɖoŋusẽa ta.\n23. Nukae nye Yehowa ƒe ŋusẽ ɖeɖe fia gãtɔ kekeake, eye aleke wònye kpeɖodzi na míaƒe etsɔme mɔkpɔkpɔe?\n23 Yehowa na kakaɖedzi sẽŋu maʋãmaʋã mí be ŋugbedodo mawo ava eme godoo. Le eƒe ŋusẽ ɖeɖe fia gãtɔ kekeake me la, efɔ Via, Yesu ɖe tsitre, wònye gbɔgbɔ me nuwɔwɔ sẽŋu, eye wòtsɔe ɖo nɔƒe evelia na eya Yehowa ŋutɔ. Yesu si wofɔ ɖe tsitre la ɖe eɖokui fia nuteƒekpɔla alafa geɖe. (Korintotɔwo I, 15:5, 6) Ele be kpeɖodzi sia ɖeɖe kura nasɔ gbɔ na ɖikelawo gɔ̃ hã. Ŋusẽ le Yehowa si be wòagbɔ agbe ame.\n24. Nukatae míate ŋu aka ɖe edzi be Yehowa afɔ ame kukuwo ɖe tsitre, eye nukae mía dometɔ ɖesiaɖe ate ŋu akpɔ mɔ na vevie?\n24 Menye ɖeko ŋusẽ le Yehowa si be wòafɔ ame kukuwo ɖe tsitre ko evɔ o ke edi vevie be yeafɔ wo ɖe tsitre. Gbɔgbɔ ʋã nuteƒewɔla Hiob wògblɔ be ele Yehowa dzrom ŋutɔŋutɔ be yeagbɔ agbe ame kukuwo. (Hiob 14:15) Ðe mía Mawu, si di vevie be yeazã yeƒe ɖɔɖɔɖoŋusẽ le mɔ sia nu, ƒe nu melé dzi na wò oa? Gake ɖo ŋku edzi be nuwo ɖɔɖɔɖo ƒe dɔ gã si Yehowa ava wɔ la ƒe akpa ɖeka koe tsitretsitsia nye. Ne èva le tetem ɖe eŋu geɖe wu la, mɔkpɔkpɔ xɔasi sia nenɔ mewò ɖaa be wò hã àte ŋu anɔ afima akpɔ eteƒe Yehowa ‘nawɔ nuwo katã yeyee.’—Nyaɖeɖefia 21:5.\n^ mm. 3 “Nuwo katã ƒe ɖɔɖɔɖoɣi” la dze egɔme esi woɖo Mesia Fiaɖuƒea anyi eye wotsɔ nuteƒewɔla Fia Dawid ƒe domenyila ɖo fiazikpuia dzi. Yehowa do ŋugbe na Dawid be eƒe domenyila aɖe aɖu fia tegbetegbe. (Psalmo 89:36-38) Gake esi Babilontɔwo va tsrɔ̃ Yerusalem le ƒe 607 D.M.Ŋ. vɔ la, amegbetɔ si nye Dawid ƒe dzidzimevi meganɔ Mawu ƒe fiazikpuia dzi o. Yesu, amesi wodzi le anyigba dzi wònye Dawid ƒe domenyila, ye va zu Fia si ŋugbe wodo tso gbaɖegbe ke esime woɖoe zi dzi le dziƒo.\n^ mm. 6 Le kpɔɖeŋu me, Mose, Yesaya, Yeremya, Xezekiel, Hosea, Yoel, Amos, Obadya, Mixa, kple Zefanya katã ƒo nu tso nyati sia ŋu.\nFiawo II, 5:1-15 Aleke Yehowa ƒe ɖɔɖɔɖoŋusẽ ɖe vi na ŋutsu aɖe le Biblia ƒe ɣeyiɣiwo me le esi wòtu ɖokuibɔbɔ ɖo ta?\nHiob 14:12-15 Kakaɖedzi kae nɔ Hiob si, eye ŋusẽ kae kpukpui siawo ate ŋu akpɔ ɖe mía ŋutɔwo míaƒe etsɔme mɔkpɔkpɔ dzi?\nPsalmo 126:1-6 Aleke Kristotɔ siwo li egbea ate ŋu ase le wo ɖokui me ɖe tadedeagu dzadzɛtɔ gbugbɔɖoanyi kple woƒe gomekpɔkpɔ le eme ŋui?\nRomatɔwo 4:16-25 Nukatae wòle vevie be míaxɔ Yehowa ƒe ɖɔɖɔɖoŋusẽ dzi ase?


GBE BUBU Albanian Arabic Bengali Bislama Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Cibemba Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Gujarati Hiligaynon Hindi Hungarian Igbo Indonesian Italian Japanese Kannada Kinyarwanda Korean Latvian Lithuanian Malagasy Malayalam Marathi Myanmar Norwegian Papiamento (Aruba) Papiamento (Curaçao) Polish Portuguese Punjabi Rarotongan Romanian Samoan Sepedi Setswana Shona Silozi Slovak Slovenian Spanish Sranantongo Swahili Swedish Tagalog Tahitian Telugu Thai Tshiluba Tsonga Turkish Twi Ukrainian Urdu Vietnamese Zulu\nAwɔ nuku na wò be nàse be le Greece (Hela), si nye dukɔ si woyɔna ɣeaɖewoɣi be Mɔɖeɖe Ðe Nukpɔsusuwo Ŋu ƒe Dzɔtsoƒe me la, Biblia gɔme ɖeɖe ɖe ame tsɛwo ƒe gbe me nye ɣeyiɣi didi aɖe ƒe ʋiʋli si teƒe mekɔ o. Gake amekae atsi tre ɖe Biblia gɔme ɖeɖe ɖe Helagbe si gɔme anya se bɔbɔe me ŋu? Nukatae ame aɖe adi be yeatsi enu?\nAME aɖe abu be woyra Helagbedolawo ŋutɔ, le esi wònye wo degbe mee woŋlɔ Ŋɔŋlɔ Kɔkɔeawo ƒe akpa gã aɖe ɖo gbã ta. Gake egbegbe Helagbe to vovo kura tso Helagbe si me woɖe Hebri Ŋɔŋlɔawo ɖo le Septuagint gɔmeɖeɖea me kple esi me woɖe Kristotɔwo ƒe Hela Ŋɔŋlɔawo ɖo la gbɔ. Le nyateƒe me la, le ƒe alafa ade siwo va yi me la, Helagbedola akpa gãtɔ kpɔe be yewomese Helagbe si me woŋlɔ Biblia ɖo la gɔme o eye wòle abe dutagbe ene na wo. Nya yeyewo va xɔ ɖe nyagbe xoxowo teƒe, eye nyawo, gbea ŋuti se, kple nyagbɔgblɔmɔnuwo trɔ.\nƑe alafa 3 lia va ɖo 16 lia me Helagbe me asinunuŋɔŋlɔwo ɖi ɖase le agbagba siwo wodze be woaɖe Septuagint la gɔme ɖe egbegbe Helagbe me ŋu. Le ƒe alafa etɔ̃lia me la, Gregory, si nye Neocaesarea ƒe bisiɔp (ƒe 213-270 M.Ŋ. lɔƒo), ɖe Nyagblɔla ƒe agbalẽa gɔme tso Septuagint la me ɖe Helagbe si bɔbɔ wu me. Le ƒe alafa 11 lia me la, Yudatɔ aɖe si ŋkɔe nye Tobias ben Eliezer si nɔ Macedonia ɖe Septuagint la me Mose ƒe Agbalẽ Atɔ̃awo ƒe akpa aɖewo gɔme ɖe alesi wodoa Helagbea ɣemaɣi la me. Ezã Hebri ŋɔŋlɔdzesiwo gɔ̃ hã le esia wɔwɔ me be wòaɖe vi na Macedonia Yudatɔ siwo doa Helagbe ko gake xlẽa Hebri nuŋɔŋlɔwo la. Wota Mose ƒe Agbalẽ Atɔ̃awo katã si woŋlɔ alea le Constantinople le ƒe 1547 me.\nKekeli aɖe Le Viviti Me\nEsi Ottomantɔwo ɖu Byzantium Fiaɖuƒea ƒe nuto siwo me wodoa Helagbe le dzi le ƒe alafa 15 lia me la, ame akpa gãtɔ siwo nɔ afima la menya agbalẽ o. Togbɔ be mɔnukpɔkpɔ geɖe nɔ Orthodɔks Sɔlemehaa si le Ottoman Fiaɖuƒea me hã la, eŋe aɖaba ƒu eƒe alẽhaa dzi heɖe mɔ be wova zu ame tsɛ dahe siwo menya agbalẽ o. Greece nuŋlɔla Thomas Spelios gblɔ be: “Orthodɔks Sɔlemehaa kple eƒe hehenaɖoɖo ƒe taɖodzinu vevitɔe nye be yeakpɔ emenɔlawo ta tso Islam kple Roma Katolikoha la ƒe ameflunyawo me. Esia wɔe be Helagbea sɔsrɔ̃ va tsi akpo dzi le mɔ aɖe nu.” Le nɔnɔme madeamedzi ma me la, Biblia lɔ̃la ɖekaɖekawo se le wo ɖokui me be ehiã be woatsɔ Biblia ƒe agbalẽ si nye Psalmowo ana gbɔdzɔe kple akɔfafa amesiwo dzi nu te ɖo la. Tso ƒe 1543 va ɖo 1835 me la, Psalmo hamehame 18, si gɔme woɖe ɖe Helagbe si dom wonɔ me ye nɔ anyi.\nMaximus Callipolites, si nye Greecetɔ Callipolis saɖagaxɔmenɔla, yee ɖe Kristotɔwo ƒe Hela Ŋɔŋlɔ bliboa gɔme ɖe Helagbea me gbã le ƒe 1630 me. Ewɔ esia le Cyril Lucaris, si nye Constantinople hakplɔla kple amesi ava wɔ ɖɔɖɔɖowo le Orthodɔks Sɔlemehaa me ƒe mɔfiafia kple kpekpeɖeŋu me. Gake ame aɖewo tsi tre ɖe Lucaris ŋu le haa me, amesiwo meda asi ɖe ɖɔɖɔɖo aɖeke dzi alo lɔ̃ ɖe edzi be woaɖe Biblia gɔme ɖe gbe si dom wonɔ la me o. * Wode ka ve nɛ abe haa gbãla ene wòku. Ke hã, wota Maximus ƒe gɔmeɖeɖea siwo ade 1,500 le ƒe 1638 me. Le nuwɔwɔ ɖe gɔmeɖeɖe sia ŋu me la, Orthodɔks sɔlemeha ƒe aɖaŋudeha aɖe si le Jerusalem gblɔ le ƒe 34 megbe be “menye amesiame ƒomevie axlẽ” Ŋɔŋlɔawo “o, ke amesiwo le gbɔgbɔa ƒe nu goglowo me kum le numekuku siwo sɔ la wɔwɔ megbe la koe.” Esia fia be subɔsubɔhaŋgɔnɔla siwo nya agbalẽ la koe wòle be woaxlẽ Ŋɔŋlɔawo.\nLe ƒe 1703 me la, Seraphim, si nye Greecetɔ saɖagaxɔmenɔla si tso Lesbos-ƒukpo dzi, dze agbagba be yeata Maximus ƒe gɔmeɖeɖea le London. Esi ga ƒe kpekpeɖeŋu si ƒe ŋugbe England dziɖuɖua do nɛ medze edzi o la, etsɔ eya ŋutɔ ƒe kotokumega tae. Le Seraphim ƒe ŋgɔdonya ʋãme me la, ete gbe ɖe alesi wòhiãe be “Kristotɔ mawuvɔ̃la ɖesiaɖe” naxlẽ Biblia lae dzi, hebu fɔ sɔlemeha la ŋgɔnɔla nɔƒegãnɔlawo be “wodi be yewoato mɔxexe na ameawo be woagaxlẽ Biblia o dzi atsɔ atsyɔ nu yewoƒe nugbegblẽwɔwɔwo dzi.” Abe alesi woakpɔ mɔe ene la, Orthodɔks tsitretsiɖeŋulawo na wolée le Russia heɖoe ɖe Siberia, afisi wòku ɖo le ƒe 1735 me.\nEsime Greece-subɔsubɔhakplɔla aɖe nɔ nu ƒom tso gbɔgbɔmedɔ sesẽ si wu Helagbedolawo le ɣeyiɣi ma me ŋu la, egblɔ nya siwo gbɔna la tso Maximus ƒe gɔmeɖeɖe si wova ta emegbe ŋu be: “Greecetɔawo xɔ Biblia Kɔkɔe sia, kple bubuawo, kple lɔlɔ̃ kple didi vevie. Eye woxlẽe. Eye wose le wo ɖokui me be veve si sem yewole la nu fa, eye woƒe Mawu dzixɔxɔse me . . . gasẽ ɖe edzi.” Gake woƒe gbɔgbɔmeŋgɔnɔlawo vɔ̃ be ne amewo va se Biblia gɔme la, ekema woava klo nu le hakplɔlawo ƒe dzixɔse kple nuwɔna siwo mesɔ ɖe Ŋɔŋlɔawo nu o dzi. Le esia ta, Constantinople hakplɔla siwo nɔ anyi le ƒe 1823 eye emegbe le ƒe 1836 me de se be woatɔ dzo Biblia gɔmeɖeɖe siawo katã.\nGbegɔmeɖela Dzinɔameƒotɔ Aɖe\nEsi tsitretsiɖeŋu sesẽ sia nɔ anyi eye wonɔ Biblia me sidzedze dim vevie la, ame vevi aɖe va do si wɔ akpa vevi aɖe le Biblia gɔmeɖeɖe ɖe Helagbe si dom wonɔ azɔ me la me. Dzinɔameƒotɔ siae nye Neofitos Vamvas, si nye gbegbɔgblɔŋutinunyala kple Biblia ŋuti nunyala xɔŋkɔ aɖe, si wobuna le afisiafi be enye “Dukɔa ƒe Nufialawo” dometɔ ɖeka.\nVamvas kpɔe dze sii ƒã be Orthodɔks Sɔlemeha lae wòle be woabu fɔe ɖe ameawo ƒe gbɔgbɔmenuwo manyamanya ta. Exɔe se vevie be hafi woate ŋu anyɔ ameawo le gbɔgbɔ me la, ehiã be woaɖe Biblia gɔme ɖe Helagbe si dom wonɔ ɣemaɣi la me. Le ƒe 1831 me la, agbalẽnyala bubuwo kpe ɖe eŋu wòte Biblia gɔmeɖeɖe ɖe Helagbe si wonya la me. Wota eƒe gɔmeɖeɖe bliboa le ƒe 1850 me. Esi Greece Orthodɔks Sɔlemehaa gbe be yemado alɔe o ta la, ewɔ ɖeka kple Britain kple Duta Biblia Habɔbɔ la le eƒe gɔmeɖeɖea tata kple emama me. Sɔlemeha la na ŋkɔe be “Tsitretsiɖeŋula,” eye eteƒe medidi o woɖee le ha me.\nVamvas ƒe gɔmeɖeɖea zɔ ɖe King James Version la nu tututu eye le Biblia kple gbegbɔgblɔ ŋuti nunyala siwo mede ha ɣemaɣi o ta la, vodada siwo le gɔmeɖeɖe ma me la ge ɖe esia me. Ke hã, eyae nye Biblia si te ɖe Helagbe si wodona ɣemaɣi ŋu wu si le amewo si hena ƒe geɖe. Dzidzɔtɔe la, Mawu ƒe ŋkɔ ŋutɔ, si woŋlɔ be “Ieová” la dze le eme zi ene.—Mose I, 22:14; Mose II, 6:3; 17:15; Ʋɔnudrɔ̃lawo 6:24.\nAleke amewo ƒe nɔnɔme nɔ ɖe Biblia sia kple bubu siwo gɔmesese le bɔbɔe la ŋu? Edzɔ dzi na wo gbɔ eme! Le Greece-ƒukpoawo dometɔ ɖeka ƒe ƒuta la, “wolɔ ɖevi gbogbo aɖewo siwo le [Biblia] dim axɔ la ɖe tɔdziʋuwo me va kɔ ɖe” Britain kple Duta Biblia Habɔbɔa ƒe Biblia dzrala aɖe “dzi le tɔdziʋu aɖe me ale gbegbe be wòƒoe ɖe . . . tɔdziʋumemegã nu be wòaho ʋua ne yewoadzo” ne menye nenema o la, Biblia katã ava vɔ le teƒe ɖeka! Gake tsitretsiɖeŋulawo mede asi atame ko nɔ nu kpɔm dũ o.\nOrthodɔks nunɔlawo de se na ameawo ku ɖe Biblia gɔmeɖeɖe mawo ŋu. Le kpɔɖeŋu me, le Athens-dugã me la, woxɔ Bibliawo le amewo si. Le ƒe 1833 me la, Orthodɔkstɔwo ƒe bisiɔp si le Crete tɔ dzo ‘Nubabla Yeye siwo’ ŋu wòke ɖo le saɖagaxɔ aɖe me. Nunɔla aɖe ɣla ɖeka, eye kɔƒe siwo le nutoa me tɔwo ɣla wo tɔwo vaseɖe esime nunɔlagã la dzo le ƒukpoa dzi.\nLe ƒe aɖewo megbe la, Greece Orthodɔks Sɔlemeha ƒe Sɔlemeha ƒe Aɖaŋudeha Kɔkɔea de se ɖe Vamvas Biblia gɔmeɖeɖea nu le Corfu-ƒukpoa dzi. Wode se ɖe edzadzra nu, eye wogblẽ esiwo li la dome. Hakplɔlawo ƒe tsitretsiɖeŋu wɔe be wotɔ dzo Biblia le Chios, Síros, kple Mykonos ƒukpowo dzi. Gake asiɖoɖo Biblia gɔmeɖeɖe dzi si vloe wu esia gakpɔtɔ nɔ ŋgɔ.\nFianyɔnu aɖe Tsɔ Ðe Le Biblia Me\nLe ƒe 1870-awo me la, Greece Fianyɔnu Olga kpɔe dze sii be Biblia ŋuti sidzedze boo aɖeke mele Greecetɔ geɖe si o. Esi wòxɔe se be Ŋɔŋlɔawo ŋuti sidzedze anye akɔfafa kple dzidzeme na dukɔa ta la, edi be woaɖe Biblia gɔme ɖe gbe si le bɔbɔe wu esi me Vamvas gɔmeɖeɖea le me.\nProkopios, si nye Athens ƒe bisiɔpgã kple Sɔlemeha ƒe Aɖaŋudeha Kɔkɔea ƒe tatɔ, de esia wɔwɔ ƒe dzi ƒo na fianyɔnua le adza me. Gake esi wòdoe ɖe Sɔlemeha ƒe Aɖaŋudeha Kɔkɔea gbɔ be woada asi ɖe edzi la, wogbe. Ke hã mena ta o, egabia ake le ƒe 1899 me eye wogbe zi evelia. Eŋe aɖaba ƒu woƒe gbegbea dzi hetso nya me be yeatsɔ yeƒe kotokumega ata ʋɛ si yeate ŋui. Wota esia le ƒe 1900 me.\nTsitretsiɖeŋula Siwo Menaa Ta Bɔbɔe O\nLe ƒe 1901 me la, The Acropolis, si nye Athenstɔwo ƒe nyadzɔdzɔgbalẽ xɔŋkɔ aɖe, la ta Mateo ƒe Nyanyuia, si gɔme Alexander Pallis, si nye gbegɔmeɖela si nɔ dɔ wɔm le Liverpool, England, la ɖe ɖe Helagbe si amewo dona wu ɣemaɣi la me. Edze ƒã be Pallis kple eƒe dɔwɔhatiwo ƒe taɖodzinu koŋue nye be ‘yewoafia nu Greecetɔawo’ eye “yewoakpe ɖe dukɔa ŋu ne wòafɔ” tso toyiyi me.\nOrthodɔks mawuŋununya srɔ̃lawo kple woƒe nufialagãwo yɔ gɔmeɖeɖe sia be “fewuɖuɖu le dukɔa ƒe nu susɔe siwo xɔ asi wu la ŋu,” vlododo Nuŋɔŋlɔ Kɔkɔe la. Hakplɔla Joakim III si le Constantinople wɔ se aɖe si tsi tre ɖe gɔmeɖeɖea ŋu. Masɔmasɔ sia va trɔ zu dunyahehe, eye dunyahehabɔbɔ siwo tsi tre ɖe wo nɔewo ŋu to edzi wɔ nu fitifitiwo.\nAthenstɔwo ƒe nyadzɔdzɔgbalẽa ƒe akpa si dzea amewo ŋu ŋutɔ la ƒo nu tsi tre ɖe Pallis ƒe gɔmeɖeɖea ŋu heyɔ edzidelawo be “mawudzimaxɔselawo,” “yomemɔfialawo,” kple “duta dziɖuɖu” siwo di be yewoagblẽ Greecetɔwo dome “ƒe dɔwɔlawo.” Tso November 5 va ɖo 8, 1901 me la, Greece Orthodɔks Sɔlemehaa ƒe kɔnu xoxowo me léɖeasila makpɔmegbewo dɔ sukuviwo wode zitɔtɔ Athens-dua me. Wodze The Acropolis ƒe dɔwɔƒewo dzi, lɔ gbɔ yi ɖe fiasãa gbɔ, xɔ Athens ƒe Yunivɛsiti la, hebia tso dziɖuɖua si be wòado le zia dzi. Le zitɔtɔa ƒe nuwuwu la, ame enyi ku le ŋgokpekpe kple asrafowo me. Le ŋufɔke la, fia la bia tso Bisiɔpgã Prokopios si be woaɖe asi le dɔ ŋu, eye le ŋkeke eve megbe la, Sɔlemehaa ƒe Aɖaŋuɖoha metɔwo katã ɖe asi le dɔ ŋu.\nLe ɣleti ɖeka megbe la, sukuviawo galɔ gbɔ ake eye wotɔ dzo Pallis ƒe gɔmeɖeɖea ɖeka le gaglãgbe. Woŋlɔ woƒe tame si woɖo kplikpaa ɖe gɔmeɖeɖe sia ŋu la ɖo ɖa hebia be woahe to na amesiame si agate nusia wɔwɔ akpɔ le etsɔme. Esia va zu nusitae wotsri Biblia gɔmeɖeɖe ɖesiaɖe si le Helagbe si wodona ɣemaɣi me la zazã ɖo. Ɣeyiɣi vɔ̃e wònye nyateƒe!\n‘Yehowa ƒe Nya Nɔa Anyi Ðaa’\nWoɖe se si wode ɖe Biblia si gɔme woɖe ɖe egbegbe Helagbe me nu la ɖa le ƒe 1924 me. Tso ɣemaɣi la, Greece Orthodɔks Sɔlemehaa la do kpo nu keŋkeŋ le agbagbadzedze be yeaɣla Biblia ɖe amewo me. Ke fifia ya, Yehowa Ðasefowo xɔ ŋgɔ le Biblia fiafia amewo me le Greece, abe alesi wòle le dukɔ bubuwo mee ene. Tso ƒe 1905 me la, wozã Vamvas gɔmeɖeɖea tsɔ kpe ɖe Helagbedola akpe geɖe ŋu be Biblia me nyateƒea ƒe sidzedze su wo si.\nLe ƒe siwo va yi me la, agbalẽnyala kple nufialagã geɖewo dze agbagba geɖe si dze na kafukafu be woata Biblia ɖe egbegbe Helagbe me. Egbea la, Biblia bliboa alo eƒe akpa aɖe ƒe gɔmeɖeɖe 30 kloe si Greecetɔ ɖesiaɖe ate ŋu axlẽe li. Esi nye adodoea le wo domee nye Helagbe me New World Translation of the Holy Scriptures, si woɖe ɖe go le ƒe 1997 me be wòaɖe vi na Helagbedola miliɔn 16 siwo le xexeame godoo la. Gɔmeɖeɖe sia si Yehowa Ðasefowo wɔ tso asinuŋɔŋlɔ gbãtɔa me la ɖe Mawu ƒe Nyaa me ɖe nuxexlẽ ƒe mɔ si le bɔbɔe eye gɔmesese le eŋu la nu.\nƲiʋli be woaɖe Biblia gɔme ɖe egbegbe Helagbe me la ɖo kpe nyateƒenya vevi aɖe dzi. Eɖee fia wòdze ƒã be tsitretsiɖeŋu ka kee amegbetɔwo aɖe afia o ‘Yehowa ƒe nya anɔ anyi yi ɖe mavɔmavɔ me.’—Petro I, 1:25.\n^ mm. 7 Le Cyril Lucaris ŋuti nyatakaka bubuwo ŋu la, kpɔ Gbetakpɔxɔ, February 15, 2000, axa 26-9.\nCyril Lucaris ye na mɔfiafia le Kristotɔwo ƒe Hela Ŋɔŋlɔ bliboa gɔmeɖeɖe ɖe Helagbe me gbã le ƒe 1630 me\nBib. Pub. Univ. de Genève\nEsiwo gɔme woɖe ɖe Helagbe si wodona me dometɔ aɖewo: Psalmo si wota le: (1) ƒe 1828 me, Ilarion ye tae, (2) ƒe 1832 me, Vamvas ye tae, (3) ƒe 1643 me, Julianus ye tae. “Nubabla Xoxo” si wota le: (4) ƒe 1840 me, Vamvas ye tae\nPapyrus: Reproduced by kind permission of the The Trustees of the Chester Beatty Library, Dublin\nƉoe Ɖe Amewo Ɖoe Ɖe Amewo Biblia Gɔmeɖeɖe ɖe Egbegbe Helagbe me ƒe Ʋiʋli Sesẽ La\nw02 11/15 axa 26-29


Dɔwɔwɔwo 25 | Biblia Le Internet Dzi | Xexe Yeye Gɔmeɖeɖe (1984)\n25 Eya ta esi Festo va ɖo nutoa ƒe dziɖuƒea la, etso Kaisarea yi Yerusalem le ŋkeke etɔ̃ megbe; 2 eye nunɔlawo ƒe tatɔwo kple Yudatɔwo dome ame ŋkutawo tso Paulo nu nɛ. Eya ta wote kukuɖeɖe nɛ vevie, 3 hebia amenuveve tso egbɔ, be wòadɔ ame woakplɔ ŋutsu la ava Yerusalem, elabena wode xa ɖe mɔa dzi be yewoawui. 4 Ke hã, Festo ɖo eŋu be ele be Paulo nanɔ Kaisarea, eye be ye ŋutɔ hã yele afi ma yi ge kpuie. 5 Eye wògblɔ be: “Eya ta amegã siwo le mia dome la nayi kplim, eye ne ŋutsu la wɔ nu tovo aɖe la, ne woatso enu.” 6 Eye esi wònɔ wo dome mewu ŋkeke enyi alo ewo o la, eyi Kaisarea, eye le ŋkeke si kplɔe ɖo dzi la, ebɔbɔ nɔ ʋɔnudrɔ̃zikpui la dzi, eye wòɖe gbe be woakplɔ Paulo avae. 7 Esi wòva ɖo la, Yudatɔ siwo tso Yerusalem va la tsi tsitre ƒo xlãe, eye wonɔ enu tsom kple nya vevi geɖewo, evɔ womete ŋu nɔ kpe ɖom nutsotsoawo dzi o. 8 Gake Paulo ʋli eɖokui ta gblɔ be: “Nyemewɔ nu vɔ̃ aɖeke ɖe Yudatɔwo ƒe Se la alo gbedoxɔ la alo Kaisaro ŋu o.” 9 Festo, si nɔ didim be yeƒe nu nadze Yudatɔwo ŋu la, ɖo eŋu na Paulo gblɔ be: “Èdi be yeayi Yerusalem, ne woadrɔ̃ ʋɔnu wò le afi ma le nu siawo ŋuti le ŋkunyemea?” 10 Gake Paulo gblɔ be: “Kaisaro ƒe ʋɔnudrɔ̃zikpui la ŋgɔe metsi tsitre ɖo, eye afi siae wòle be woadrɔ̃ ʋɔnum le. Nyemeda vo aɖeke ɖe Yudatɔwo ŋu o, abe ale si wò ŋutɔ hã nèle ekpɔm kɔtɛ ene. 11 Ne nu gbegblẽ wɔlae menye vavã, eye mewɔ nu si dze ku la, nyemegbe ku o; gake ne nu siwo ta ame siawo le nunye tsom ɖo la dometɔ aɖeke mele eme o la, ekema ame aɖeke mate ŋu atsɔm ade asi na wo, be yeadze wo ŋu o. Kaisaro negbugbɔ nye nya la drɔ̃ nam!” 12 Eye esi Festo lé nya la kpɔ kple adaŋudelawo vɔ la, eɖo eŋu be: “Èbe Kaisaro negbugbɔ nya la drɔ̃ na ye; eya ta àyi Kaisaro gbɔ.” 13 Ke esi ŋkeke aɖewo va yi la, Agripa Fia la kple Bernike va Kaisarea, be yewoado gbe na Festo. 14 Eye esi wonɔ afi ma ŋkeke geɖe ta la, Festo tsɔ nya si ku ɖe Paulo ŋu la ɖo fia la ŋkume be: “Felike gblẽ ŋutsu aɖe ɖe ga me, 15 eye esi meyi Yerusalem la, nunɔlawo ƒe tatɔwo kple Yudatɔwo ƒe amegãwo tso enu hebia be mabu fɔe. 16 Gake meɖo eŋu na wo be, menye Romatɔwo ƒe ɖoɖo be woatsɔ ame aɖe ade asi, kple susu be woadze ame ŋu, hafi ame si nu wotso la kple enutsolawo nakpe ŋkume kple ŋkume, ne wòaʋli eɖokui ta le nutsotso la ŋuti o. 17 Eya ta esi wova ƒo ƒu ɖe afi sia la, nyemehe ɖe megbe kura o, ke boŋ le ŋkeke si kplɔe ɖo dzi la, mebɔbɔ nɔ ʋɔnudrɔ̃zikpui la dzi heɖe gbe be woakplɔ ŋutsua avae. 18 Esi enutsolawo tsi tsitre la, wometso enu le nya vɔ̃, siwo mesusu le eŋu la, ƒe ɖeke ŋuti o. 19 Ðeko wohe nya aɖewo kplii ku ɖe woawo ŋutɔwo ƒe mawu la subɔsubɔ kple Yesu aɖe si ku, gake Paulo ya yi edzi le gbɔgblɔm be ele agbe, la ŋuti. 20 Ke esi metɔtɔ le nya siawo ŋu nyahehe la ŋuti ta la, mebiae be edi be yeayi Yerusalem, ne woadrɔ̃ ʋɔnui tso nya siawo ŋu le afi ma hã. 21 Gake esi Paulo bia be yeanɔ anyi alala Bubutɔ La ƒe nyametsotso ta la, mede se be woana wòanɔ anyi, va se ɖe esime maɖoe ɖe Kaisaro.” 22 Eye Agripa gblɔ na Festo be: “Nye ŋutɔ hã madi be mase ŋutsua ƒe numegbe.” Egblɔ be: “Etsɔ la, àse eƒe nya.” 23 Eya ta le ŋkeke si kplɔe ɖo dzi la, Agripa kple Bernike va kple atsyɔ̃ɖoɖo kpeɖii, eye woge ɖe takpeƒe la kple aʋafiagãwo kpakple ame ŋkuta siwo le dua me, eye esi Festo ɖe gbe la, wokplɔ Paulo va eme. 24 Eye Festo gblɔ be: “Fia Agripa kple mi ame siwo katã le mía gbɔ afi sia, ŋutsu sia, si kpɔm miele la tae Yudatɔwo ƒe ha gã blibo la katã va do ɖe dzinye le Yerusalem kple afi sia, henɔ ɣli dom be medze be wòaganɔ agbe o. 25 Gake mekpɔe dze sii be, mewɔ naneke si dze ku o. Eya ta esi ŋutsu sia ŋutɔ bia be Bubutɔ La nagbugbɔ yeƒe nya la adrɔ̃ na ye la, metso nya me be maɖoe ɖee. 26 Gake nya gbagbe aɖeke mele asinye maŋlɔ tso eŋu aɖo ɖe nye Aƒetɔ la o. Eya ta mekplɔe va mia ŋkume, vevietɔ va wò, Fia Agripa ŋkume, be ne míedzro nya la me le ʋɔnua vɔ la, ɖewohĩ makpɔ nane aŋlɔ. 27 Elabena mekpɔe be susu mele eme be woaɖo gamenɔla aɖe ɖa, evɔ womagblɔ nutsotso siwo wotsɔ ɖe eŋu la kpe ɖe eŋu o.”


1 Fiawo 20 | Biblia Le Internet Dzi | Xexe Yeye Gɔmeɖeɖe\nGBE BUBU Afrikaans Albanian Amerika Tokunɔgbe Amharic Arabic Argentina Tokunɔgbe Armenian Australia Tokunɔgbe Austria Tokunɔgbe Azerbaijani Azerbaijani (Cyrillic) Bislama Brazil Tokunɔgbe Britain Tokunɔgbe Bulgarian Cebuano Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitumbuka Cibemba Colombia Tokunɔgbe Costa Rica Tokunɔgbe Croatian Cuba Tokunɔgbe Czech Czech Republic Tokunɔgbe Danish Dutch Ecuador Tokunɔgbe Efik El Salvador Tokunɔgbe Estonian Eŋlisi Eʋegbe Fijian Finnish Franse Ga Georgian German Germany Tokunɔgbe Greece Tokunɔgbe Greek Guarani Guatemala Tokunɔgbe Gun Haitian Creole Hebrew Hiligaynon Hindi Honduras Tokunɔgbe Hungarian Hungary Tokunɔgbe Igbo Iloko India Tokunɔgbe Indonesia Tokunɔgbe Indonesian Ireland Tokunɔgbe Isoko Israel Tokunɔgbe Italian Italy Tokunɔgbe Japan Tokunɔgbe Japanese Kazakh Kenya Tokunɔgbe Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korea Tokunɔgbe Korean Latvian Lingala Lithuanian Luganda Luo Luvale Macedonian Madagascar Tokunɔgbe Malagasy Malay Malayalam Maltese Maya Mexico Tokunɔgbe Mozambique Tokunɔgbe Myanmar Nepali Netherlands Tokunɔgbe New Zealand Tokunɔgbe Nicaragua Tokunɔgbe Nigeria Tokunɔgbe Norwegian Nzema Oromo Ossetian Otetela Panama Tokunɔgbe Pangasinan Paraguay Tokunɔgbe Persian Peru Tokunɔgbe Philippines Tokunɔgbe Poland Tokunɔgbe Polish Portugal Tokunɔgbe Portuguese Portuguese (Portugal) Quebec Tokunɔgbe Quechua (Ancash) Quechua (Ayacucho) Romanian Russia Tokunɔgbe Russian Samoan Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovakia Tokunɔgbe Slovenian South Africa Tokunɔgbe Spain Tokunɔgbe Spanish Sranantongo Swahili Swahili (Congo) Swati Sweden German Tokunɔgbe Sweden Tokunɔgbe Swedish Tagalog Taiwan Tokunɔgbe Tamil Tatar Telugu Tetun Dili Thai Thailand Tokunɔgbe Ticuna Tigrinya Tok Pisin Tongan Tshiluba Tsonga Turkish Turkmen Tuvaluan Twi Tzotzil Ukrainian Uruguay Tokunɔgbe Uzbek Uzbek (Roman) Venda Venezuela Tokunɔgbe Vietnamese Waray-Waray Xhosa Yoruba Zambia Tokunɔgbe Zimbabwe Tokunɔgbe Zulu\n1 Fiawo 20:1-43\nSiriatɔwo ho aʋa ɖe Ahab ŋu (1-12)\nAhab ɖu Siriatɔwo dzi (13-34)\nNyagblɔɖi ɖe Ahab ŋu (35-43)\n20 Azɔ Siria-fia+ Ben-Hadad+ ƒo eƒe aʋakɔwo katã nu ƒu hekpe ɖe fia blaetɔ̃ vɔ eve kple woƒe sɔwo kpakple tasiaɖamwo ŋu; eye wòyi ɖaɖe to ɖe+ Samaria+ be yeawɔ aʋa kplii. 2 Eye wòdɔ amewo ɖo ɖe Israel-fia Ahab+ gbɔ le dua me be woagblɔ nɛ be: “Ale Ben-Hadad gblɔe nye esi, 3 ‘Wò klosalo kple sika nye tɔnye, eye srɔ̃wòwo kple viwòwo dometɔ nyuitɔwo nye tɔnye.’” 4 Israel-fia ɖo eŋu be: “Nye aƒetɔ fia, nye kple nye nuwo katã nye tɔwò, le wò nya la nu.”+ 5 Emegbe dɔlaawo gatrɔ va gblɔ be: “Ale Ben-Hadad gblɔe nye esi, ‘Medɔ ame ɖe gbɔwò be: “Tsɔ wò klosalo, sika, srɔ̃wòwo kple viwòwo nam.” 6 Ke etsɔ ɣealewoɣi la, madɔ nye dɔlawo ɖe gbɔwò, ne woaka wò aƒe kple wò dɔlawo ƒe aƒewo me tsitotsito, eye woalɔ wò nu veviwo katã adzoe.’” 7 Eye Israel-fia yɔ dukɔ la ƒe ametsitsiwo katã ƒo ƒu gblɔ be: “Mibu eŋu, eye miakpɔe be, vɔ̃ dim ame sia le be yeawɔ mí, elabena edɔ ame ɖe gbɔnye, be yeaxɔ srɔ̃nyewo, vinyewo, nye klosalo kple nye sika, eye nyemete woe o.” 8 Eye ametsitsiawo katã kple dukɔ blibo la gblɔ nɛ be: “Mègaɖo toe o, eye mègalɔ̃ ɖe edzi nɛ o.” 9 Eya ta egblɔ na Ben-Hadad ƒe dɔlawo be: “Migblɔ na nye aƒetɔ fia be, ‘Nu siwo katã ŋuti nèdɔ ame ɖo ɖe wò dɔla gbɔ gbã la, mawɔe, ke esia ya la, nyemate ŋu awɔe o.’” Eye dɔlaawo dzo, eye wogbugbɔ gbe la yi nɛ. 10 Eye Ben-Hadad dɔ ame ɖo ɖee gblɔ be: “Mawuwo nefiam ne wòagafiam ɖe edzi ne ke asɔ gbɔ ɖe Samaria ale be nye aʋawɔlawo dometɔ ɖe sia ɖe naxɔ asiʋlo ɖeka gɔ̃ hã fĩ!” 11 Israel-fia hã ɖo eŋu be: “Migblɔ nɛ be: ‘Ame si do aʋawu megaƒo adegbe le eɖokui ŋu abe ame si ɖe aʋawu ɖi la ene o.’”+ 12 Esi wòse nya siawo, esime eya kple fiaawo le aha nom le agbadɔwo me ko la, egblɔ na eƒe aʋawɔlawo be: “Midzra ɖo miadze wo dzi!” Eye wodzra ɖo ɖe dua dzi dzedze ŋu. 13 Ke nyagblɔɖila aɖe va Israel-fia Ahab+ gbɔ gblɔ be: “Ale Yehowa gblɔe nye esi, ‘Èkpɔ ameha gã sia katã? Kpɔ ɖa, metsɔ wo le asi dem na wò egbea, ne nàdze sii be, nyee nye Yehowa.’”+ 14 Eye Ahab bia be: “Ame ka dzi wòato?” Eɖo eŋu be: “Ale Yehowa gblɔe nye esi, ‘Ato amegã siwo le nutoawo dzi ɖum la ƒe ɖekakpuiwo dzi.’” Eye wògabia be: “Ame kae adze aʋa la gɔme?” Eɖo eŋu be: “Wòe!” 15 Eye Ahab xlẽ amegã siwo le nutoawo dzi ɖum la ƒe ɖekakpuiawo, wole ame alafa eve blaetɔ̃ vɔ eve; le woawo megbe la, exlẽ Israel-viwo ƒe aʋakɔ blibo la katã, wole ame akpe adre. 16 Eye woho le ɣeɖota, esime Ben-Hadad kple fia blaetɔ̃ vɔ eve siwo le kpekpem ɖe eŋu la no aha mu le agbadɔwo me. 17 Esime amegã siwo le nutoawo dzi ɖum la ƒe ɖekakpuiwo tre dodo tso dua me la, enumake Ben-Hadad dɔ amewo ɖo ɖa. Eye wova gblɔ nɛ be: “Samaria-ŋutsuwo ho gbɔna.” 18 Eye wògblɔ be: “Ne ŋutifafa tae woho ɖo la, milé wo agbagbee; eye ne aʋa tae woho ɖo hã la, milé wo agbagbee.” 19 Gake esi amegã siwo le nutoawo dzi ɖum la ƒe ɖekakpuiawo kple aʋakɔ si le wo yome do go tso dua me la, 20 wo dometɔ ɖe sia ɖe wu ame si lũ ɖe edzi. Siriatɔwo si,+ eye Israel ti wo yome, ke Siria-fia Ben-Hadad do sɔ hesi kple sɔdola aɖewo. 21 Israel-fia la ho yi ɖatsrɔ̃ sɔdolawo kple tasiaɖamdolawo, eye wòsi* Siriatɔwo eteƒe mekɔ o. 22 Emegbe nyagblɔɖila+ la va Israel-fia gbɔ gblɔ nɛ be: “Yi nàdzra ɖo nyuie, eye nàbu eŋu akpɔ nu si wɔ ge nàla,+ elabena le ƒe si gbɔna ƒe gɔmedzedze* la, Siria-fia aho ɖe ŋuwò.”+ 23 Ke Siria-fia ŋumewo gblɔ nɛ be: “Towo ƒe Mawue woƒe Mawu la nye. Esia tae woɖu mía dzi ɖo. Gake ne míekpe aʋa kpli wo le gbadzaƒe la, míaɖu wo dzi. 24 Nu si nàgawɔe nye esi: Ðe fiawo katã+ ɖa le wo nɔƒewo, ne nàtsɔ nutodziɖulawo aɖo wo teƒe. 25 Azɔ ɖe aʋakɔ si ƒe xexlẽme sɔ kple aʋakɔ si tsi aʋa la na ɖokuiwò hekpe ɖe sɔwo kple tasiaɖamwo ƒe xexlẽme mawo tututu ŋu. Eye na míawɔ aʋa kpli wo le gbadzaƒe, míaɖu wo dzi godoo.” Eya ta ese woƒe gbe, eye wòwɔe nenema pɛpɛpɛ. 26 Le ƒe si kplɔe ɖo ƒe gɔmedzedze* la, Ben-Hadad ƒo Siriatɔwo nu ƒu, eye wòho yi Afek,+ be yeawɔ aʋa kple Israel. 27 Ke woƒo Israel-viwo hã nu ƒu hena nuɖuɖu wo, eye woho yi wo kpe ge. Esi Israel-viwo yi ɖaƒu asaɖa anyi ɖe wo ŋgɔ la, wonɔ abe gbɔ̃ha sue eve ene, evɔ Siriatɔwo gbagba ɖe anyigba la katã dzi.+ 28 Eye Mawu vavã la ƒe ame la va gblɔ na Israel-fia la be: “Ale Yehowa gblɔe nye esi, ‘Esi Siriatɔwo be: “Towo ƒe Mawue Yehowa nye, eye menye bali me Mawue wònye o” ta la, matsɔ ameha gã sia katã ade asi na wò,+ ne miadze sii be, nyee nye Yehowa.’”+ 29 Eye woƒu asaɖa anyi dze ŋgɔ wo nɔewo ŋkeke adre, eye aʋa la fe ati le ŋkeke adrea gbe. Israel-viwo wu Siriatɔwo ƒe aʋawɔla afɔzɔla akpe alafa ɖeka le ŋkeke ɖeka dzi. 30 Ke ame siwo susɔ la si yi Afek+ dua me. Gake gli la mu dze ame akpe blaeve vɔ adre, siwo susɔ la dzi. Ben-Hadad ŋutɔ si, eye wòva du la me heva bè ɖe xɔ ememetɔ aɖe me. 31 Eye eŋumewo va gblɔ nɛ be: “Kpɔ ɖa, míese be, Israel ƒe aƒe la ƒe fiawo nye fia siwo kpɔa nublanui na ame. Míeɖe kuku, na míasa akpanya ɖe ali, eye míasa ka ɖe ta, ne míado ayi Israel-fia gbɔ. Ðewohĩ axɔ wò* ɖe agbe.”+ 32 Ale wosa akpanya ɖe ali, eye wosa ka ɖe ta heva Israel-fia gbɔ gblɔ be: “Wò subɔvi Ben-Hadad be, ‘Meɖe kuku, na matsi agbe.’”* Eɖo eŋu na wo be: “Egale agbea? Nɔvinyee wònye.” 33 Eya ta ŋutsuawo tsɔe be dzesi nyui aɖee, eye woxɔ eƒe nyaa dzi se, eye wogagblɔ be: “Nyateƒee, nɔviwòe Ben-Hadad nye.” Egblɔ na wo be: “Miyi ɖakplɔe vɛ.” Eye Ben-Hadad va egbɔ, enumake Ahab na wòɖo tasiaɖam la. 34 Eye Ben-Hadad gblɔ nɛ be: “Du siwo fofonye xɔ le fofowò si la, magbugbɔ wo ana wò, eye àte ŋu atu asiwo* na ɖokuiwò le Damasko abe ale si fofonye wɔ le Samaria ene.” Eye Ahab ɖo eŋu be: “Le nubabla sia ta maɖe asi le ŋuwò.” Eye wòbla nu kplii heɖe asi le eŋu wòdzo. 35 Eye ŋutsu aɖe tso nyagblɔɖilawo ƒe viwo*+ dome gblɔ na exɔlɔ̃ le Yehowa ƒe nya nu be: “Meɖe kuku, ƒom.” Ke ŋutsua gbe eƒoƒo. 36 Eya ta egblɔ nɛ be: “Esi mèɖo to Yehowa ƒe gbe o ta la, kpɔ ɖa, ne ènya dzo le gbɔnye teti ko la, dzata awu wò.” Esi wòdzo le egbɔ la, dzata aɖe va dze edzi hewui. 37 Egakpɔ ŋutsu bubu, eye wògblɔ nɛ be: “Meɖe kuku, ƒom.” Eye ŋutsua ƒoe de abi eŋu. 38 Eye nyagblɔɖila la yi ɖatɔ ɖe mɔ to nɔ fia la lalam, eye wòtsɔ nu bla ŋkume be woagadze si ye o. 39 Esi fia la tso eme va yina la, edo ɣli ɖo ɖe fia la gblɔ be: “Wò subɔvi yi aʋa la ƒe sesẽaƒe; eye kpɔ ɖa, ŋutsu aɖe kplɔ ame aɖe tso aʋakpeƒea vɛ nam hegblɔ be: ‘Dzɔ ŋutsu sia ŋu. Ne ebu la, woatsɔ wò agbe aɖo eƒe agbe teƒe,*+ alo nàxe klosalo talento ɖeka.’* 40 Eye esi wò subɔvi nɔ nu wɔm le afii kple afi mɛ la, kasia ame la si dzo.” Eye Israel-fia gblɔ nɛ be: “Nenemae woadrɔ̃ ʋɔnu wò; wò ŋutɔ èbu fɔ ɖokuiwò xoxo.” 41 Eye wòɖe nua ɖa le ŋkume kaba, eye Israel-fia la kpɔe dze sii be enye nyagblɔɖilawo dometɔ ɖeka.+ 42 Eye nyagblɔɖilaa gblɔ nɛ be: “Ale Yehowa gblɔe nye esi: ‘Esi nèɖe asi le ŋutsu si megblɔ be woatsrɔ̃ la ŋu wòsi ta la,+ wò agbe axɔ ɖe eƒe agbe* teƒe,+ eye wò dukɔ axɔ ɖe eƒe dukɔ teƒe.’”+ 43 Eye Israel-fia la yi eƒe aƒe me le Samaria,+ nya la te ɖe edzi, eye wòlé blanui.\n^ Alo, “wòwu.”\n^ Efia, adame.\n^ Alo, “na nye luʋɔ nanɔ agbe.”\n^ Alo, “àte ŋu atia ablɔwo.”\n^ Anye suku si wofiaa nu nyagblɔɖilawo le alo nyagblɔɖilawo ƒe ƒuƒoƒo aɖee “nyagblɔɖilawo ƒe viwo” si ŋu woƒo nu tsoe le afi sia la nye.\n^ Alo, “woatsɔ wò luʋɔ aɖo eƒe luʋɔ teƒe.”\n^ Alo, “wò luʋɔ axɔ ɖe eƒe luʋɔ teƒe.”\n1 Fiawo 20


Nu Si Mawu Awɔ—Ale Si Mawu Akpe Ðe Mía Ŋu\nGBE BUBU Afrikaans Albanian Amharic Arabic Armenian Aymara Azerbaijani Bengali Bicol Bislama Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Dangme Danish Dutch Efik Estonian Eŋlisi Eʋegbe Finnish Franse Ga Georgian German Greek Guarani Gujarati Haitian Creole Hebrew Hiligaynon Hindi Hungarian Igbo Iloko Indonesian Italian Japanese Kannada Kazakh Kikaonde Kikuyu Kiluba Kimbundu Kinyarwanda Kirghiz Kirundi Kisonge Kongo Korean Krio Lingala Lithuanian Luganda Luo Macedonian Malagasy Malay Malayalam Maltese Marathi Maya Mazatec (Huautla) Mizo Moore Myanmar Nepali Ngabere Norwegian Nyaneka Nzema Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Quechua (Bolivia) Rarotongan Romanian Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tamil Tatar Telugu Thai Tigrinya Tshiluba Tsonga Turkish Twi Ukrainian Umbundu Urdu Vietnamese Wayuunaiki Xhosa Yoruba Zande Zulu\nBiblia gblɔ nu si Yehowa kple Via, Yesu Kristo, awɔ tso fukpekpe siwo Satana Abosam he va ameƒomea dzi ŋu la na mí eme kɔ nyuie. Biblia gblɔ be: ‘Susu si ta woɖe [Yesu] Mawu ƒe Vi la ɖe goe nye be, wòagblẽ Abosam ƒe dɔwɔwɔwo me.’ (1 Yohanes 3:8) Woaɖe fifi nuɖoanyi sia si me ŋukeklẽ, fuléle, kple nu vɔ̃ɖi wɔwɔ xɔ aƒe ɖo la ɖa keŋkeŋ. Yesu gblɔe ɖi be ‘woava ɖe’ Satana Abosam, si nye “xexe sia dzi ɖula la ɖa.” (Yohanes 12:31) Ne woɖe Satana ɖa alea vɔ la, woaɖo xexe yeye si me dzɔdzɔenyenye anɔ la anyi, eye ŋutifafa axɔ aƒe ɖe anyigba dzi.—2 Petro 3:13.\nKe ame siwo gbe gbidii be yewomatrɔ le yewoƒe mɔ vɔ̃wo dzi o eye wogakpɔtɔ le nu vɔ̃ɖi wɔwɔ dzi ya ɖe? De ŋugble le ŋugbedodo sia si me kɔ nyuie la ŋu kpɔ: “Nuteƒewɔlawo anɔ anyigba la dzi, eye ame maɖifɔwo asusɔ ɖe edzi; ke woatsrɔ̃ ame vɔ̃ɖiwo ɖa le anyigba dzi, eye woaho ame maɖianukwarewo ɖa le edzi.” (Lododowo 2:21, 22) Ame vɔ̃ɖiwo ƒe nu gbegblẽ wɔwɔwo nu ayi keŋkeŋ. Le ŋutifafa ƒe ɣeyiɣi ma me la, woana amegbetɔ toɖolawo navo tso blibomademade si ƒe dome wonyi la me vivivi.—Romatɔwo 6:17, 18; 8:21.\nNu kae Mawu awɔ be nu vɔ̃ɖi wɔwɔ manɔ xexe yeye ma me kura o? Menye ɖe wòle tiatiawɔwɔ ƒe ablɔɖea xɔ ge le mía si ahana míanɔ abe mɔ̃ siwo mebua tame o la ene o. Ke boŋ afia eƒe mɔwo amegbetɔ toɖolawo, eye wòakpe ɖe wo ŋu woaɖe asi le tamesusu kple nuwɔna gbegblẽwo ŋu keŋkeŋ.\nMawu aɖe nu siwo katã hea fukpekpe vanɛ la ɖa\nNu kae Mawu awɔ tso afɔku siwo ɖina ɖe ame la ŋu? Edo ŋugbe be yeƒe Fiaɖuƒea ava ɖu anyigba bliboa dzi kpuie. Ame si Mawu tia be wòanye Fiaɖuƒe ma ƒe Fia ye nye Yesu Kristo, si si ŋusẽ le be wòada dɔ na dɔnɔwo. (Mateo 14:14) Ŋusẽ le Yesu si hã be wòaxe mɔ ɖe dzɔdzɔmefɔkuwo nu. (Marko 4:35-41) Le esia ta, fukpekpe siwo ‘nuɖiɖeamewo’ hena vaa mía dzi la nu ayi. (Nyagblɔla 9:11) Vɔ̃ aɖeke magadzɔ ɖe ameƒomea dzi le Kristo ƒe dziɖuɖua te o.—Lododowo 1:33.\nKe ame miliɔn geɖe siwo bu woƒe agbe dzodzro le afɔku dziŋɔwo me ya ɖe? Esi wòsusɔ vie ne Yesu nafɔ exɔlɔ̃ Lazaro ɖe tsitre la, egblɔ be: “Nyee nye tsitretsitsi la kple agbe la.” (Yohanes 11:25) Ɛ̃, ŋusẽ le Yesu si be wòafɔ ame siwo ku la ɖe tsitre!\nNe edzro wò be yeanɔ agbe le xexe si me vɔ̃ magadzɔ ɖe ame nyuiwo dzi le o me la, ekema ɖe manyo be nàsrɔ̃ nu tso Mawu vavã la kple eƒe tameɖoɖo ŋu le Biblia me oa? Adzɔ dzi na Yehowa Ðasefo siwo le miaƒe nutoa me la be yewoakpe ɖe ŋuwò nàwɔ esia. Míele dzi dem ƒo na wò be nàte ɖe wo dometɔ siwo le miaƒe nutoa me ŋu alo nàŋlɔ agbalẽ na magazine sia talawo.\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ July 2014 | Nu Ka Tae Vɔ̃ Dzɔna Ðe Ame Nyuiwo Dzi?


Yesaya 66 - Holy Bible [Ewe Bible 1913] - (Yes 66)\nAle Yehowa gblɔ esi: Dziƒo enye nye fiazikpui, eye anyigba enye nye afɔɖodzinu. Xɔ ka ƒomevie miehe, yewoatu nam, eye teƒe ka anye nye gbɔɖemeƒe?\nYehowa be: Nye asie wɔ nusiawo katã, ale be nusiawo katã li. Ke melé ŋku ɖe amesiwo ŋu: ɖe hiãtɔwo kple amesiwo ƒe gbɔgbɔ wote ɖe anyi, eye wovɔ̃a nye nyawo la ŋu.\nAmesi wu nyitsu la, sɔ kple amesi wu ame, amesi tsɔ alẽvi sa vɔe la, sɔ kple amesi tro kɔ le avũ nu, amesi sa nuɖuvɔ la, sɔ kple amesi tsɔ haʋu sa vɔe, amesi do dzudzɔ ʋeʋẽe la, sɔ kple amesi kafua trɔwo. Alesi amesiawo ɖaa woawo ŋutɔ ƒe mɔ, eye woƒe luʋɔ kpɔa dzidzɔ le woƒe ŋunyɔnuwo ŋu la,\nnenema nye hã makpɔ dzidzɔ le ŋutasesẽ le wo ŋu ŋuti, eye mahe nusi dzia ŋɔ na wo la, ava wo dzi, elabena meyɔ ame, ke amea ɖeke metɔ o, meƒo nu, ke womesee o, wowɔ nusi nye vɔ̃ le ŋkunye me, eye wotia nusi medze ŋunye o.\nMi amesiwo vɔ̃a Yehowa ƒe nya la, mise eƒe nya la! Mia nɔvi, siwo lé fu mi, eye wonyã mi ɖa le nye ŋkɔ ta hele gbɔgblɔm be: „Yehowa nede bubu eɖokui ŋu, ne míakpɔ miaƒe dzidzɔ“ la, ŋukpe alé wo.\nHowɔwɔ ƒe ɖiɖi tso dua me, gbe tso gbedoxɔ me, Yehowa, amesi aɖo eteƒe na eƒe futɔwo la ƒe gbe ye!\nWoadzi vi, hafi woava lé ku, woadzi ŋutsuvi, hafi fu nava ɖu wo.\nAmeka se esia tɔgbe kpɔ, eye ameka kpɔ esia tɔgbe kpɔ? Ɖe anyigbae ɖe adzɔ gbe ɖeka, eye ɖe woadzi dukɔa ɖe zi ɖeka? Hafi Zion ya lé ku, eye wodzi viawo zi ɖeka.\nYehowa be: Nye amesi ʋua vidzidɔ nu, ɖe mana be, womadzi vi oa? Wò Mawu be: Nye amesi na wodzia vi, ɖe maxe mɔa?“\nMikpɔ dzidzɔ kple Yerusalem, eye mitso aseye ɖe eŋu, mi amesiwo katã lɔ̃a eƒe nya! Mitso aseye kplii le dzidzɔ me, mi amesiwo katã xaa nu le eŋu!\nNe miano eƒe akɔfafa ƒe no, woadi kɔ na mi, eye míakplɔ eƒe atsyɔ̃ɖoɖo ƒe nu gbogboawo hlohlohlo, miaƒe; dzi nagbɔ ɖe eme.\nElabena ale Yehowa gblɔ esi: Kpɔ ɖa, matrɔ ŋutifafa ɖe eŋu abe tɔsisi ene kple dukɔwo ƒe ŋutikɔkɔe ɖe eŋu abe tɔʋu, si gba go ene, be miano no, woatsɔ mi ɖe axada me, eye woalé mi ɖe akɔ dzaa.\nAlesi ŋutsua ɖe dada fa akɔ ne la, nenema mafa akɔ na mii, eye miaƒe akɔ afa le Yerusalem ŋu.\nMiakpɔe, miaƒe dzi akpɔ dzidzɔ, eye miaƒe ƒuwo amie abe gbe ene, Yehowa ƒe asi aɖe eɖokui afia ɖe eƒe dɔlawo ŋu, eye wòado dziku ɖe eƒe futɔwo ŋu.\nElabena kpɔ ɖa, Yehowa gbɔna le dzo me, eye eƒe tasiaɖamwo le abe ahom ene, ne woaɖo eteƒe le eƒe dɔmedzoe ƒe dziku me, eye wòablu le dzoƒaɖe me.\nElabena dzo kple yi Yehowa atsɔ adrɔ̃ ʋɔnu ŋutilãwo katãe, eye Yehowa ƒe ame wuwuwo asɔ gbɔ.\nYehowa be. Amesiwo wɔa wo ɖokui kɔkɔe, eye wokɔa wo ɖokui ŋu hena trɔ̃kpɔwo, eye wokplɔa ame ɖeka ɖo le dome, amesiwo ɖua halã, nu nyɔŋuwo kple afiwo la, wo katã nu ayi.\nKe nye la, menya woƒe nuwɔwɔwo kple tameɖoɖowo. Azã su, be woaƒo dukɔwo katã kple aɖe wo nu ƒu, eye woava akpɔ nye ŋutikɔkɔe la.\nMawɔ dzesi ɖe wo ŋu, eye maɖo ame sisiwo ɖa tso wo dome ɖe dukɔwo, ɖe Tarsis, Pul kple Lud, amesiwo nye aŋutrɔdalawo, ɖe Tubal kple Yawan kpakple ɖe didiƒe ƒukpowo, amesiwo mese ŋkɔnye o, eye womekpɔ nye ŋutikɔkɔe o la gbɔ, eye woaɖe gbe ƒã nye ŋutikɔkɔe le dukɔwo dome;\nne woakplɔ mia nɔviwo katã tso dukɔwo katã dome aɖo sɔwo dzi kple tasiaɖam kple apakawo me kple tedzisɔwo kple kposɔwo dzi abe nuɖuvɔsa ene na Yehowa ahava Yerusalem le nye to kɔkɔe la dzi, abe alesi Israel-viwo tsɔa nuɖuvɔsa dea nu dzadzɛwo me vaa Yehowa ƒe mee ene, Yehowa ye gblɔe!\nYehowa be: Matsɔ wo dometɔa ɖewo hã awɔ nunɔlawo kple Lewi-viwoe!\nYehowa be: Alesi dziƒo yeye kple anyigba yeye, si wɔ ge mala la, anɔ anyi le ŋkunye mee la, nenema ke miaƒe ƒome kple miaƒe ŋkɔ anɔ anyi tegbee.\nEye woava me, ne dzinu yeye sia dzinu yeye kple dzudzɔgbe sia dzudzɔgbe ɖo la, ŋutilãwo katã ava ado gbe ɖa le ŋkunye me, Yehowa ye gblɔe!\nEye woaɖo ayi, be woakpɔ amesiwo dze go ɖem la ƒe kukuwo; elabena woƒe nyẽwo maku o, woƒe dzo ma tsi o, eye woanye ŋunyɔ na ŋutilãwo katã.


2 Kronika 35 | Biblia Le Internet Dzi | Xexe Yeye Gɔmeɖeɖe\n2 Kronika 35:1-27\nYosiya wɔ ɖoɖo ɖe Ŋutitotoŋkekenyui gã aɖe ɖuɖu ŋu (1-19)\nFarao Neko wu Yosiya (20-27)\n35 Yosiya ɖu Ŋutitotoŋkekenyui+ na Yehowa le Yerusalem, eye wowu Ŋutitotolã+ la le ɣleti gbãtɔ ƒe ŋkeke wuienelia dzi.+ 2 Eɖo nunɔlawo woƒe dɔwo nu, eye wòde dzi ƒo na wo be woawɔ Yehowa ƒe aƒe ƒe dɔwo.+ 3 Eye wògblɔ na Lewi viwo, ame siwo fiaa nu Israel blibo la,+ siwo nye ame kɔkɔewo na Yehowa la be: “Mitsɔ Aɖaka kɔkɔe la da ɖe xɔ si Israel-fia Salomo, David vi, tu la me;+ miagatsɔe ɖe abɔta azɔ o.+ Azɔ la, misubɔ Yehowa mia Mawu la, kple eƒe dukɔ Israel. 4 Eye midzra ɖo le mia fofowo ƒe aƒekɔwo kple miaƒe hatsotsowo nu, miazɔ ɖe ale si Israel-fia David+ kple via Salomo ŋlɔe ɖii la nu.+ 5 Mitɔ ɖe kɔkɔeƒe la le mia fofowo ƒe aƒekɔwo ƒe hawo nu, ɖe mia nɔviwo, ame siwo nye dukɔ la me tɔ susɔeawo nu,* eye mina Lewi viwo ƒe aƒekɔwo ƒe ha aɖe nanɔ anyi na dukɔ la ƒe ha ɖe sia ɖe. 6 Miwu Ŋutitotolã+ la, eye mikɔ mia ɖokuiwo ŋu, eye midzrae ɖo na mia nɔviwo, ne miawɔ ɖe Yehowa ƒe nya si wògblɔ to Mose dzi la dzi.” 7 Yosiya tsɔ alẽtsui kple gbɔ̃tsui akpe blaetɔ̃ na dukɔ la me viwo be woatsɔ wo katã asa vɔ woanye Ŋutitotovɔwo ɖe ame siwo katã va la ta hekpe ɖe nyi akpe etɔ̃ ŋu. Esiawo tso fia la ƒe nuwo me.+ 8 Eye eƒe amegãwo dzɔ nu wònye lɔlɔ̃nu faa nunana na dukɔ la, nunɔlawo kple Lewi viwo. Hilkiya,+ Zakariya kple Yehiel, siwo nye kplɔlawo le Mawu vavã la ƒe aƒe la me la, tsɔ Ŋutitotolã akpe eve alafa ade kple nyi alafa etɔ̃ na nunɔlawo. 9 Eye Konaniya kple nɔvia siwo nye Semaya kple Netanel, kpakple Hasabiya, Yeiel kple Yozabad, siwo nye Lewi viwo ƒe tatɔwo, dzɔ Ŋutitotolã akpe atɔ̃ kple nyi alafa atɔ̃ na Lewi viwo. 10 Esi wowɔ ɖoɖo ɖe subɔsubɔdɔ la ŋu vɔ la, nunɔlawo tɔ ɖe wo nɔƒewo, eye Lewi viwo hã le woƒe hatsotsowo+ me, abe ale si fia la de see ene. 11 Wowu Ŋutitotolãawo,+ eye nunɔlawo hlẽ ʋu si woxɔ la,+ esime Lewi viwo le ayiawo ɖem le lãawo ŋu.+ 12 Eyome wodzra numevɔsawo ɖo ne woatsɔ wo ana dukɔ hahoo la ɖe wo fofowo ƒe aƒekɔwo ƒe hawo nu, ne woatsɔ asa vɔ na Yehowa, abe ale si woŋlɔe ɖe Mose ƒe agbalẽ la mee ene; alea ke wowɔ nyiawo hã. 13 Woɖa* Ŋutitotovɔsalã la le dzo dzi le ɖoɖo la nu;+ eye woɖa nu siwo ŋu wokɔ la le nuɖazewo, gazewo kple nuɖagbawo me; eye wotsɔe vɛ na dukɔ hahoo la katã enumake. 14 Emegbe woɖa woawo ŋutɔwo kple nunɔlawo tɔ, elabena nunɔla siwo nye Aron ƒe dzidzimeviwo tsɔ numevɔsawo kple amiawo nɔ vɔ sam va se ɖe esime zã do; ale Lewi viwo ɖa nu na wo ɖokuiwo kple nunɔla siwo nye Aron ƒe dzidzimeviwo. 15 Eye hadzila siwo nye Asaf viwo,+ nɔ woƒe dɔwɔƒewo le David,+ Asaf,+ Heman kple fia ƒe ŋutegakpɔla Yedutun+ ƒe sedede nu; eye agbonudzɔlawo nɔ agbo vovovoawo nu.+ Mehiã be woadzo le woƒe dɔwo gbɔ o, elabena wo nɔvi Lewi viwo ɖa nu na wo. 16 Ale wowɔ ɖoɖo ɖe Yehowa ƒe subɔsubɔdɔ la ŋu gbe ma gbe hena Ŋutitotoŋkekenyuia ɖuɖu,+ be woatsɔ numevɔsalãawo asa vɔe le Yehowa ƒe vɔsamlekpui la dzi, abe ale si Fia Yosiya de see ene.+ 17 Eye Israel-vi siwo va la ɖu Ŋutitotoŋkekenyui la ɣemaɣi, eye woɖu Amɔwɔ Maʋamaʋã Bolo Ŋkekenyui la hã ŋkeke adre.+ 18 Womegaɖu Ŋutitotoŋkekenyui ma tɔgbi le Israel tso nyagblɔɖila Samuel ƒe ŋkekeawo me kpɔ o; eye Israel-fia bubuawo dometɔ aɖeke hã meɖu Ŋutitotoŋkekenyui abe esi Yosiya,+ nunɔlaawo, Lewi viawo, Yuda, Israel-vi siwo katã va, kple Yerusalem nɔlawo ɖu la ene o. 19 Yosiya ƒe fiaɖuɖu ƒe ƒe wuienyilia mee woɖu Ŋutitotoŋkekenyui sia. 20 Le nu siawo katã megbe, esi Yosiya dzra gbedoxɔ* la ɖo vɔ la, Egipte-fia Neko+ ho va be yeawɔ aʋa le Karkemis le Frat nu. Eye Yosiya ho ɖe eŋu.+ 21 Eya ta Neko dɔ amewo ɖo ɖee gblɔ be: “Nya kae le nye kpli wò dome, Oo Yuda-fia? Menye ŋuwòe meho ɖo egbea o, ke boŋ aƒe bubu ŋue meho aʋa ɖo, eye Mawu be mawɔ kaba. Dzudzɔ tsitretsitsi ɖe Mawu, ame si li kplim la ŋu, ne menye nenema o la, atsrɔ̃ wò.” 22 Gake Yosiya metrɔ ɖa le eŋu o, ke boŋ etrɔ eƒe dzedzeme+ be yeawɔ aʋa kplii, eye meɖo to Neko ƒe nya siwo tso Mawu nu la o. Eya ta eho va, be yeawɔ aʋa le Megido Bali+ me. 23 Ke aŋutrɔdalawo te Fia Yosiya, ale be fia la gblɔ na eƒe subɔviwo be: “Mikplɔm dzoe, elabena mexɔ abi vevie.” 24 Eya ta eƒe subɔviwo ɖee le tasiaɖam la me hetsɔe de eƒe aʋatasiaɖam evelia me, eye wokɔe va Yerusalem. Ale wòku, eye woɖii ɖe tɔgbuiawo ƒe yɔdo me,+ eye Yuda blibo la katã kple Yerusalem fa Yosiya. 25 Eye Yeremiya+ dzi konyifaha le Yosiya ta, eye ŋutsu hadzilawo kple nyɔnu hadzilawo+ katã dzia konyifahawo le Yosiya ŋu va se ɖe egbe sia; eye wona wòzu ɖoɖo le Israel, eye kpɔ ɖa, woŋlɔ wo ɖe konyifahawo me. 26 Ke Yosiya ŋutinya susɔeawo kple dɔ nyui siwo wòwɔ helé nu si woŋlɔ ɖe Yehowa ƒe Se la me ɖe asi, 27 kple eŋu nyawo, tso gɔmedzedze va se ɖe nuwuwu la, woŋlɔ wo ɖe Israel Kple Yuda Fiawo Ƒe Agbalẽ me.+\n^ Egɔmeɖeɖe tẽe, “dukɔ me viwo nu.”\n^ Agate ŋu afia, “Womè.”\n^ Egɔmeɖeɖe tẽe, “aƒe.”


Lo Si Yesu Do Ku Ðe Srɔ̃ɖeŋkekenyuia Ŋu (Mateo 22) | Yesu Ƒe Agbemeŋutinya\nFia Aɖe Yɔ Ame Siwo Wokpe Hena Srɔ̃ɖeŋkekenyui\nSRƆ̃ÐEKPLƆ̃ÐOƑE ŊUTI LODODO\nEsi Yesu ƒe subɔsubɔdɔa nɔ enu wum la, eyi edzi do lowo tsɔ klo nu le nunɔlawo ƒe tatɔwo kple agbalẽfialawo ƒe nuwɔnawo dzi. Eya ta wodi be yewoawui. (Luka 20:19) Gake Yesu mewɔ vɔ haɖe o. Egado lo bubu ale:\n“Dziƒofiaɖuƒe la le abe fia aɖe si ɖo srɔ̃ɖekplɔ̃ na via ene. Eye wòdɔ eƒe kluviwo be woaɖayɔ ame siwo wokpe la ava srɔ̃ɖekplɔ̃a ŋu, gake womelɔ̃ be yewoava o.” (Mateo 22:2, 3) Yesu he susu yi “Dziƒofiaɖuƒe” la dzi le eƒe lododoa ƒe gɔmedzedze. Eya ta edze ƒãa be “fia” lae nye Yehowa Mawu. Ke fia la ƒe vi kple ame siwo wokpe va srɔ̃ɖekplɔ̃ɖoƒea ya ɖe? Le go sia hã me la, eme kɔ ƒãa be fia la ƒe vi lae nye Yehowa ƒe Vi, si le loa dom, eye ame siwo wokpe lae nye ame siwo anɔ Dziƒofiaɖuƒe la me kple Vi la.\nAme kawoe wokpe gbã? Enyo, ame kawoe Yesu kple apostoloawo nɔ gbeƒã ɖem na tso Fiaɖuƒea ŋu? Yudatɔwoe. (Mateo 10:6, 7; 15:24) Dukɔ sia lɔ̃ ɖe Se ƒe nubablaa dzi le ƒe 1513 D.Y. me, si wɔe be mɔnukpɔkpɔa su wo si gbã be woanye “nunɔlawo ƒe fiaɖuƒe.” (2 Mose 19:5-8) Gake ɣekaɣi koŋue woakpe wo ava ‘srɔ̃ɖekplɔ̃ɖoƒea’? Edze ƒãa be wodze wo kpekpe gɔme le ƒe 29 K.Ŋ. esime Yesu de asi gbeƒãɖeɖe me tso Dziƒofiaɖuƒea ŋu.\nKe aleke Israel-vi akpa gãtɔ wɔ nui esi wokpe wo? Abe ale si Yesu gblɔe ene la, “womelɔ̃ be yewoava o.” Subɔsubɔhakplɔlawo kple dukɔa me tɔ akpa gãtɔ melɔ̃ ɖe edzi be Yesu ye nye Mesia la kple Fia si Mawu tia la o.\nKe hã Yesu ɖee fia be mɔnukpɔkpɔ bubu agasu Yudatɔwo si esi wògblɔ be: “[Fia la gadɔ] kluvi bubuwo ɖa gblɔ be, ‘Migblɔ na ame kpekpeawo be: “Kpɔ ɖa, ŋdɔnuɖuɖua sɔ gbe vɔ, wowu nye nyitsuwo kple lã damiwo, eye nu sia nu sɔ gbe. Miva srɔ̃ɖeŋkekenyuia ɖuƒe.”’ Ke wometsɔ ɖeke le eme o, eye wodzo, ame ɖeka yi eƒe agble me, bubu yi eƒe adzɔ do ge; ke mamlɛawo lé eƒe kluviawo, wɔ fu wo eye wowu wo.” (Mateo 22:4-6) Esia ɖe nu si adzɔ ne wova ɖo Kristo hamea anyi la fia. Ɣemaɣi la, mɔnukpɔkpɔa ganɔ ʋuʋu ɖi na Yudatɔwo be woanɔ Fiaɖuƒea me, gake ame akpa gãtɔ gbe amekpekpea eye wowɔ fu ‘fia la ƒe kluviwo’ gɔ̃ hã.—Dɔwɔwɔwo 4:13-18; 7:54, 58.\nNu kae va do tso eme na dukɔa? Yesu gblɔ be: “Fia la do dziku, eye wòdɔ eƒe aʋakɔwo ɖa woyi ɖawu amewula mawo eye wotɔ dzo woƒe du la.” (Mateo 22:7) Esia dzɔ ɖe Yudatɔwo dzi le ƒe 70 K.Ŋ. esi Romatɔwo va tsrɔ̃ “woƒe du la,” si nye Yerusalem.\nEsi wogbe fia la ƒe amekpekpea la, ɖe wòfia be womagakpe ame bubu aɖeke oa? Yesu ƒe lododoa mefia nenema o. Eyi edzi be: “Eye [fia la gblɔ] na eƒe kluviawo be, ‘Nu sia nu sɔ gbe na srɔ̃ɖeŋkekenyuia ɖuɖu, gake ame siwo wokpe la medze o. Eya ta miyi dua ƒe mɔ gãwo dzi ne miakpe ame sia ame si miakpɔ la va srɔ̃ɖeŋkekenyuia ɖuƒe.’ Ale kluvi mawo do go yi mɔwo dzi, eye woƒo ame siwo katã wokpɔ la nu ƒu, ame vɔ̃ɖiwo kple ame nyuiwo siaa; ale amewo yɔ srɔ̃ɖekplɔ̃a ŋu fũu le xɔ si me wole srɔ̃a ɖem le la me.”—Mateo 22:8-10.\nEɖe dzesi be emegbe apostolo Petro ava nɔ kpekpem ɖe ame siwo menye Yudatɔwo o kple ame siwo trɔ dzi me va Yudatɔwo ƒe subɔsubɔhaa me la ŋu be woazu Kristotɔ vavãwo. Le ƒe 36 K.Ŋ. la, wokɔ Mawu ƒe gbɔgbɔa ɖe Roma-srafomegã Kornelio kple eƒe ƒomea dzi, si wɔe be mɔnukpɔkpɔa su wo si be woanyi Dziƒofiaɖuƒe si ŋu Yesu ƒo nu tsoe la dome.—Dɔwɔwɔwo 10:1, 34-48.\nesu ɖee fia be menye ame siwo katã va kplɔ̃ɖoƒea la ƒe nue adze “fia la” ŋu o. Egblɔ be: “Esi fia la va be yealé ŋku ɖe ame kpekpeawo ŋu la, ekpɔ ŋutsu aɖe si medo srɔ̃ɖewu o la le afi ma. Ebiae be, ‘Xɔ̃, aleke nèwɔ ge ɖe afi sia evɔ mèdo srɔ̃ɖewu o?’ Ke mete ŋu ke nu o. Eye fia la gblɔ na eƒe subɔviwo be, ‘Mibla eƒe asiwo kple afɔwo, eye mitsɔe ƒu gbe ɖe viviti la me le xexe. Afi mae wòafa avi ahaɖu aɖukli le.’ Elabena ame geɖewoe wokpe, ke ame ʋɛ aɖewo koe wotia.”—Mateo 22:11-14.\nÐewohĩ subɔsubɔhakplɔla siwo nɔ to ɖom Yesu la mase nya siwo gblɔm wònɔ la gɔme bliboe ya o. Ke hã, eƒe nyawo ve dɔme na wo eye woɖoe kplikpaa wu tsã be yewoaɖe ame sia si le ŋukpe dom yewo alea la ɖa.\nLe Yesu ƒe lododoa me la, ame kae nye “fia la,” ame kae nye “via,” eye ame kawoe nye ame siwo wokpe gbã hena srɔ̃ɖeŋkekenyuia?\nƔekaɣie wokpe Yudatɔwo, eye ame kawoe wova kpe emegbe?\nEsi wokpe ame geɖe gake ame ʋɛ aɖewo koe wotia la, nu kae esia fia?\nYehowa “Mekpɔa Ame Ŋkume O”\nMawu sea esubɔlawo ƒe gbedodoɖawo, eɖanye ŋutigbalẽ ka kee le wo ŋu, dukɔ ka ke mee wòtso alo ɖoƒe ka kee woɖale o, eye wòwɔa woƒe biabiawo dzi na wo. Aleke míewɔ nya?


Fofonye tso nuwo katã de asi nam; eye amea ɖeke menya Vi la kpɔ o, negbe Fofo la ko; eye amea ɖeke menya Fofo la hã kpɔ o, negbe Vi la ko, kple amesi ke Vi la lɔ̃ bena, yeaɖee afiae. Mite va gbɔnye, mi amesiwo katã le agbagba dzem, eye agba le mia wum la, eye nye la mana dzudzɔ mi. Mitsɔ nye kɔkuti la ɖo mia ɖokui dzi, eye miasrɔ̃ nu tso gbɔnye, elabena nye dɔme fa, eye mebɔbɔ ɖokuinye ɖe anyi le dzi me, eye míakpɔ dzudzɔ na miaƒe luʋɔwo. Elabena ye kɔkuti la le bɔbɔe, eye nye agba la le wodzoe.\n Gbɔgbɔ ta gbɔa agbe, ŋutilã menyo na naneke o; nya, siwo megblɔ na mi la, Gbɔgbɔ kple agbe wonye. Ke amea ɖewo le mia dome, siwo mexɔna sena o. Elabena Yesu nya tso gɔmedzedzea me wo amesiwo mexɔ edzi se o kple amesi le eyome mɔ fia ge. Eye wògblɔ bena: Le esia ta megblɔ na mi bena, amea ɖeke mate ŋu ava gbɔnye o, ne menye ɖe wonae tso Fofonye gbɔ o.\nYehowa be: Miva mídrɔ̃ nɔ nu! Ne miaƒe nuvɔ̃wo le abe nyagadzĩ ene la, woafu abe sno ene, eye ne wòbiã abe aɖabɛ ene la, woazu abe alẽfu ene.\n Kuwui! Mi ame tsikɔwuwo katã, miva tsi gbɔ! Mi amesiwo si ga mele o, miva ƒle nu, ne miaɖu! Miva, ne miadze wein kple notsi, menye kple ga alo le asixɔxɔ nu o! Nuka ta miebe, yewoaxlẽ ga ɖe nusi menye abolo o la ta, eye miawɔ dɔ ɖe nusi meɖia ƒo o la ta? Miɖo tom ko, ekema miaɖu nu nyui, eye miaƒe luʋɔ ƒe dzeme akɔ ɖe ami ŋu. Miƒu to anyi, eye miva gbɔnye! Mise nu, ekema miaƒe luʋɔ anɔ agbe! Mabia nu mavɔ kpli mi, mana Dawid ƒe amenuveve, si li ke la mi.\n Eye wotsɔ ɖevi suewo va egbɔ be, woada asi ɖe wo dzi; ke nusrɔ̃lawo blu ɖe amesiwo tso wo ve la ta. Ke esi Yesu kpɔe la, menyo eŋu o, eye wògblɔ na wo bena: Mina ɖeviwo nava gbɔnye, eye migaxe mɔ na wo o; elabena nenem mewo tɔ enye mawufiaɖuƒe la. Vavã mele egblɔm na mi bena: Amesi ke mexɔ mawufiaɖuƒe la abe ɖevi ene o la, mele eme yi ge o. Eye esi wòlé wo ɖe eƒe akɔnu la, eyra wo, le esime wòda asi ɖe wo dzi.\n Ke ena amenuveve geɖe wu. Eyaŋuti wogblɔ bena: „Mawu tsia tre ɖe dadalawo ŋuti; ke evea ɖokuibɔbɔlawo nu.“ Eyaŋuti mibɔbɔ mia ɖokui ɖe Mawu te; ke mitsi tre ɖe Abosam ŋu, eye wòasi le mia gbɔ. Mite ɖe Mawu ŋu, eye wòate ɖe mia ŋu. Miklɔ miaƒe asiwo, mi nuvɔ̃wɔlawo, eye miwɔ miaƒe dziwo kɔkɔe, mi dzimevesusulawo!\nKe ne edi be, kluvi kple kosivi nanɔ asiwò la, ekema èkpɔ mɔ aƒle wo tso dukɔ, siwo ƒo xlã mi la dome.\n Mafia nu wò, eye mafia mɔ, si nam la wò; made aɖaŋu na wò, eye nye ŋku anɔ ŋuwò. Miganɔ abe sɔ kple tedzisɔ, siwo nunya mele tagbɔ na o la ene o; woƒe atsyɔ̃ɖonu enye ka kple numega, si wotsɔna mlã woe, hafi woate ɖe ŋuwò. Ame vɔ̃ɖi kpɔa vevesese geɖe; ke amesi ɖoa ŋu ɖe Yehowa ŋu la, atsɔ amenuveve aƒo xlãe.\neye mielɔ̃ be, miava gbɔnye, bena míakpɔ agbe o.\n Amea ɖeke mate ŋu ava gbɔnye o, ne menye Fofo, si dɔm da lae hee vɛ o, eye nye la mafɔe ɖe tsitre le nuwuwuŋkeke la dzi. Woŋlɔ de nyagblɔlawo me bena: „Eye wo katã woanye amesiwo Mawu fia nu wo.“ Amesiame, si see le Fofoa gbɔ, eye wòsrɔ̃e la, ava gbɔnye.\n Ke le ŋkeke mamletɔ, si nye ŋkekenyuie gatɔ dzi la, Yesu le tsitre, eye wòdo ɣli gblɔ bena: Ne tsikɔ le amea ɖe wum la, neva gbɔnye, eye wòano tsi. Amesi xɔa dzinye sena, abe alesi ŋɔŋlɔ la gblɔ ɖi ene bena: Agbetsitɔsisiwo le sisi ge atso eyama ƒe dɔ me. Ke egblɔ esia le Gbɔgbɔ la ŋuti, esi amesiwo le edzi xam le sesem la, laxɔ; elabena Gbɔgbɔ la meli haɖe o, le esi womekɔ Yesu ŋuti haɖe o la ta.\n Azɔ esi nunɔlagã, si to dziƒowo me yi la, le mía si, si nye Yesu, Mawu Vi la, minɛ mialé miaƒe xɔsemeʋuʋu ɖe asi sesĩe. Elabena menye nunɔlagã, si mate ŋu anya míaƒe gbɔdzɔgbɔdzɔwo na mi o lae le mía si o, ke boŋ enye amesi wote kpɔ le nuwo katã me, abe míawo ke ene, negbe nuvɔ̃ koe mele eŋu o. Eyata minɛ miatsɔ dzideƒo ate va eƒe amenuvevezikpui la gbɔ, bene míaƒe asi nasu nublanuikpɔkpɔ dzi, eye míakpɔ amenuveve hena mía xɔxɔ le hiahiãgbe.\n Nye Yesu ye nye amesi dɔ nye mawudɔla lã, bene wòaɖi ɖase le nusiawo ŋuti na mi hena hameawo. Nyee nye Dawid ƒe ke kple eƒe ƒome, ŋukeɣletivi keklẽ la. Eye Gbɔgbɔ la kple ŋugbetɔ la le gbɔgblɔm bena: Va! Eye amesi le esem la, negblɔ be: Va! Eye amesi tsikɔ le ewum la, neva; amesi lɔ̃ la, nèxɔ agbetsi la no faa.\nEye Gbɔgbɔ la kple ŋugbetɔ la le gbɔgblɔm bena: Va! Eye amesi le esem la, negblɔ be: Va! Eye amesi tsikɔ le ewum la, neva; amesi lɔ̃ la, nèxɔ agbetsi la no faa.\n Mifa avi, elabena Yehowa ƒe ŋkeke la tu aƒe, egbɔna abe ŋusẽkatãtɔ ƒe nugbegblẽ ene. Eyata asiwò katã ado agblɔ, eye amegbetɔwo ƒe dziwo katã alólo gbanaa. Dzidzi ƒo wo, nutsoame kple veve lé wo, eye wole ku lém abe nyɔnu dzivi ene; wofa ŋku ɖe wo nɔewo dzi gã, eve woƒe mo le vem hẽ!\n Azɔ, nɔviwo, esi dzideƒo le mía si, be míayi ɖe kɔkɔeƒe la me to Yesu ƒe ʋu la me, eyae nye mɔ, si ŋuti wokɔ na mí, be wòanye mɔ yeye gbagbe, si to xɔmetsovɔ me, eyae nye eƒe ŋutilã; eye esi nunɔlagã, si le Mawu ƒe aƒe nu la, le mia si ŋuti la, mina miatsɔ dzi nyateƒetɔ ate va le xɔse ƒe kakaɖedzi blibo me, abe amesiwo wòklɔ dzitsinya vɔ̃ ɖa tso woƒe dziwo me, eye wotsɔ tsi zɔzrɔ̃e le na woƒe ŋutilã ene;\nEye woava me be, woaɖe amesiame, si ayɔ Yehowa ŋkɔ la; elabena xɔname anɔ Zion-to la dzi kple Yerusalem kpakple ame mamlea, siwo Yehowa ayɔ la dome, abe alesi Yehowa do eŋugbee ene.


Azerbaijan Dziɖuɖua Lé Yehowa Ðasefowo De Ga Le Woƒe Xɔse Ta\nGBE BUBU Afrikaans Albanian Armenian Chichewa China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Greek Hungarian Iban Indonesian Italian Japanese Kikaonde Kinyarwanda Kirundi Korean Lithuanian Malagasy Myanmar Norwegian Polish Portuguese Portuguese (Portugal) Romanian Russian Sepedi Serbian Serbian (Roman) Slovak Slovenian Spanish Swahili Swedish Tagalog Turkish Ukrainian Xhosa Yoruba\nTo vovo na ale si Azerbaijan dziɖuɖua le Yehowa Ðasefo siwo gbe be yewomaxɔ asrafo ƒe hehe o le dzitsinya ta lém de ga la, eléa wo dometɔ aɖewo hã dea ga do ŋgɔ na ʋɔnudɔdrɔ̃ wo kple susu be yeado kplamatsɛ woƒe mawusubɔsubɔdɔwo. Kpɔ nyati si nye “Mɔxexe Ðe Mawusubɔsubɔ Nu Le Gã Dom Ðe Edzi Le Azerbaijan””\nAzerbaijan ƒe Dukplɔsea ɖe mɔ be ame siwo gbe asrafo ƒe hehexɔxɔ la nawɔ dukɔmevidɔ bubu, gake dziɖuɖua mekpɔ de se aɖeke si ku ɖe esia ŋu o. Esia na be wotia Yehowa Ðasefo siwo gbe be yewomaxɔ asrafo ƒe hehe o le woƒe dzixɔsewo ta la yome hedea wo ga.\nAzerbaijan Mewɔ Ðe Eƒe Nyawo Dzi O\nEsi Azerbaijan nɔ mɔ biam be yeage ɖe Europa Aɖaŋudeha me le ƒe 1996 me la, edo ŋugbe be (1) yeawɔ se si wode ku ɖe dukɔmevidɔ bubuwo wɔwɔ ɖe asrafo ƒe hehexɔxɔ teƒe ŋu la dzi le ƒe eve me (2) yeaɖe asi le ame siwo katã be yewomaxɔ asrafo ƒe hehe o le dzitsinya ta la ŋu, eye (3) yeaɖe mɔ na ame siwo gbe asrafo ƒe hehexɔxɔ le dzitsinya ta la natia dukɔmevidɔ bubu siwo woawɔ. Ƒe 13 kple edzivɔwoe nye esia Azerbaijan va zu Europa Aɖaŋudeha me tɔ, gake mewɔ ɖe eƒe nyawo dzi o.\nLe ƒe 2011 me la, esi Europa Aɖaŋudeha ƒe dɔwɔha si woyɔna be Dɔwɔha Si Kpɔa Vovototodede Ame Me Kple Mɔxexe Ðe Amewo Ƒe Ablɔɖe Nu Nyawo Gbɔ lé ŋku ɖe ale si nyawo le edzi yim le Azerbaijan ŋu la, egblɔ be: “Dɔwɔha Si Kpɔa Vovototodede Ame Me Nyawo Gbɔ le biabiam tso Azerbaijan dziɖuɖua si be wòawɔ dukɔmevidɔ bubuwo wɔwɔ ɖe asrafo ƒe hehexɔxɔ teƒe ƒe ɖoɖo aɖe si wɔ ɖeka kple Europa ƒe ɖoɖowo la kaba na dukɔmeviwo. . . . [Dɔwɔhaa] gale gbe tem ɖe edzi vevie be dziɖuɖua megatsɔ nya ɖe ame siwo gbe be yewomaxɔ asrafo ƒe hehe o la ŋu alo alé wo tu azɔ o, ke boŋ wòaɖe mɔ na wo woawɔ dɔ siwo aɖe vi na woƒe dukɔmeviwo evɔ maɖe fu na woƒe dzitsinya o.”\nWole Ame Siwo Gbe Asrafo Ƒe Hehexɔxɔ Le Dzitsinya Ta Lém De Ga\nAzerbaijan gakpɔtɔ le ame siwo gbe asrafo ƒe hehexɔxɔ le dzitsinya ta la lém. Le August 23, 2013 dzi la, Yehowa Ðasefo aɖe si ŋkɔe nye Kamran Shikhaliyev, si xɔ ƒe 17 la, yi Baku Nizami Nutomedɔwɔƒe Si Kpɔa Asrafonyawo Gbɔ be ɖɔktawo nadoe kpɔ. Le gododo sia kple esiwo kplɔ esia ɖo me la, aƒetɔ Shikhaliyev ɖe eme na Nutomedɔwɔƒea be yeƒe dzitsinya meɖe mɔ na ye be yeaxɔ asrafo ƒe hehe o, gake yeate ŋu awɔ dukɔmevidɔ bubuwo ɖe asrafodɔ teƒe. Le October 8, 2013 dzi la, aƒetɔ Shikhaliyev ŋlɔ agbalẽ na Nutomedɔwɔƒea hebia be woana yeawɔ dukɔmevidɔ bubuwo ɖe asrafodɔ teƒe. Esi aƒetɔ Shikhaliyev trɔ yi Nutomedɔwɔƒea le October 10, 2013 dzi la, Azerbaijan dziɖuɖumegãwo lée akpasesẽe be wòazu asrafo. Kpovitɔwo lée akpasesẽe yi na asrafowo, eye wògakpɔtɔ le ga me le asrafowo nɔƒe va se ɖe fifia.\nLe April 16, 2014 dzi, si nye ɣleti ade kple edzivɔ le eléle madzemadzee megbe la, Jalilabad Asraƒowo Ƒe Ʋɔnudrɔ̃ƒe de aƒetɔ Shikhaliyev ga hena ƒe ɖeka le afi si wohea to na asrafowo le. Ʋɔnudrɔ̃ƒea bui be enye asrafo si si le asrafodɔ nu. Gake aƒetɔ Shikhaliyev meka atam kpɔ be yezu asrafo o, medo asrafowu kpɔ alo kpɔ gome le asrafodɔ aɖeke me kpɔ o. Tsɔ kpe ɖe eŋu la, ɣesiaɣi si Nutomedɔwɔƒea samae la, evana, gake eɖea eme na wo ɣesiaɣi be yeƒe dzitsinya maɖe mɔ na ye be yealé tu o.\nAƒetɔ Shikhaliyev bia be woagbugbɔ nyaa adrɔ̃ na ye, gake Shirvan Nyagbugbɔdrɔ̃ƒea gbe le July 16, 2014 dzi be yemagbugbɔ nyaa adrɔ̃ o. Le December 2014 me la, asrafowo kplɔe yi Salyan, afi si wohea to na ame siwo gbe asrafodɔ le le Azerbaijan, gake womekpɔ nya nenye asrafoawo bui be esiae nye ƒe ɖeka si woka nɛ la gɔme dzedze o. Aƒetɔ Shikhaliyev le mɔ kpɔm be Azerbaijan Ʋɔnudrɔ̃ƒe Kɔkɔtɔ alɔ̃ agbugbɔ nyaa adrɔ̃ na ye eye wòalɔ̃ ɖe edzi be gome le ye si be yeagbe be yemawɔ asrafodɔ o.\nNe èdi be yeakpɔ Yehowa Ðasefo siwo katã le gaxɔ me fifia le woƒe xɔse ta le Azerbaijan la ƒe ŋkɔwo la, zi kadodo si le ete la dzi.\nWode Wo Ga Le Woƒe Xɔse Ta—Azerbaijan (PDF)\nSabail Nutomeʋɔnudrɔ̃ƒe si le Baku ɖe gbe be woalé aƒenɔ Irina Zakharchenko kple aƒenɔ Valida Jabrayilova tu enumake woanɔ ga me ɣleti etɔ̃ hafi woava drɔ̃ ʋɔnu wo be wole mawusubɔsubɔgbalẽwo mam mɔɖeɖe aɖeke maxɔmaxɔe.\nWokplɔ Kamran Shikhaliyev yi Salyan, afi si wohea to na asrafowo le le Azerbaijan.\nKamran Shikhaliyev gakpɔtɔ le ga me madzemadzee eye mekpɔ dze ƒe ɖeka si wòka nɛ be wòanɔ ga me la gɔme gɔ̃ hã o.\nWotso nya me be Kamran Shikhaliyev anɔ gakpɔ si me wohea to na asrafowo le le esi wògbe be yemawɔ asrafodɔ o ta.\nNutomedɔwɔƒe Si Kpɔa Asrafonyawo Gbɔ lé aƒetɔ Kamran Shikhaliyev de asrafodɔ me sesẽe eye wokplɔe yi asrafowo nɔƒe aɖe.\nWobu fɔ Yehowa Ðasefo si ŋkɔe nye Kamran Mirzayev be wòanɔ ga me ɣleti asieke le esi wògbe be yemaxɔ asrafo ƒe hehe o ta. Gake esi wònɔ ga me la, dziɖuɖua tsɔ gamenɔlawo ƒe agɔdzedzewo ke wo, eye esia wɔe be woɖe asi le eŋu do ŋgɔ na eƒe ɣeyiɣia.\nWobu fɔ Yehowa Ðasefo si ŋkɔe nye Fakhraddin Mirzayev eye woka ƒe ɖeka nɛ be wòanɔ ga me le esi wògbe asrafo ƒe hehexɔxɔ ta.\nWobu fɔ Yehowa Ðasefo si ŋkɔe nye Farid Mammadov be wòanɔ ga me ɣleti asieke le esi wògbe be yemaxɔ asrafo ƒe hehe o le dzitsinya ta la ta.\nWogalé Mushfig Mammedov ake le esi wògbe be yemaxɔ asrafo ƒe hehe o le dzitsinya ta la ta, eye wodee gaxɔ me do ŋgɔ na ʋɔnudɔdrɔ̃e, eye wogado fe nɛ ake esi wogabu fɔe zi evelia sia.\nSenyala siwo ʋlia Mushfig Mammedov kple Samir Huseynov ta tsɔ woƒe nyawo yi Europa Amegbetɔ Ƒe Gomenɔamesiwo Ŋuti Ʋɔnudrɔ̃ƒe le esi Azerbaijan dziɖuɖua tsɔa nya ɖe ame siwo gbe be yemaxɔ asrafo ƒe hehe o le dzitsinya ta ŋuti la ta.\nWolé Yehowa Ðasefo si ŋkɔe nye Samir Huseynov de ga ɣleti ewo le esi wògbe be yemaxɔ asrafo ƒe hehe o le dzitsinya ta la ta.\nWolé Yehowa Ðasefo si ŋkɔe nye Mushfig Mammedov de ga do ŋgɔ na ʋɔnudɔdrɔ̃e le esi wògbe be yemaxɔ asrafo ƒe hehe o le dzitsinya ta la ta, eye woɖe asi le eŋu ɣleti ade be woalé ŋku ɖe eŋu be agawɔ nu ma ake hã.\nWode Wo Ga Le Woƒe Xɔse Ta—Azerbaijan


GBE BUBU Albanian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse German Hungarian Igbo Indonesian Italian Japanese Korean Latvian Lithuanian Norwegian Papiamento (Curaçao) Polish Portuguese Romanian Russian Sepedi Setswana Slovak Slovenian Spanish Swahili Swedish Thai Ukrainian\nNUKLIAƲAWƆNUWO ŋu koe woƒoa nu tsoe le mɔ siwo dzi woato akpɔ egbɔ be tuwo mabɔ fũ akpa o ŋuti numedzodzrowo me ƒe geɖe. Esia mewɔ nuku kura o elabena nukliabɔmb ɖeka dada ate ŋu atsrɔ̃ dugã blibo. Ke hã womezã aʋawɔnu gã vɔ̃ɖi siawo, abe alesi wozã tu suewo ene, le aʋawɔwɔ me o le ƒe 50 kple edzivɔ sɔŋ me.\nAʋawɔwɔŋutinyaŋlɔla, John Keegan, si ŋu wodea bubui ŋlɔ bena: “Tso August 9, 1945 dzi la, nukliaʋawɔnuwo mewu ame aɖeke kpɔ o. Aʋawɔnu tsɛ, siwo wowɔna le agbɔsɔsɔ gã me eye woƒe nu melolo o, siwo ƒe home gbɔ radio sue siwo me wodea batrii ŋu vie ko, lae wotsɔ wu ame 50,000,000 siwo ku le aʋawɔwɔ ta tso ŋkeke ma dzi ƒe akpa gãtɔ. Esi aʋawɔnu tsɛwo gblẽa nu le nuto siwo me atikevɔ̃ɖisitsatsa kple dunyahehe me nuvlowɔwɔ yia edzi le vevie me ko ta la, dukɔ siwo si ga le me tɔwo mele dzi tsim ɖe tu sue siawo zazã ƒe ŋɔdzidoname kple emetsonuwo ŋu o.”\nAme aɖeke menya tu sue kple aʋawɔnu siwo mekpena o agbɔsɔsɔ si tututue le amewo si le dukɔwo me ya o, gake eŋunyalawo bu akɔnta be tu siwo asrafowo zãna tɔgbe siwo le amewo si ade miliɔn 500. Tsɔ kpe ɖe eŋu la, tu siwo dukɔmevi dzrowo zãna kple asitui miliɔn nanewoe le dukɔmevi siwo menye asrafowo o si. Gakpe ɖe eŋu la, wowɔa aʋawɔnu yeyewo kɔna ɖe fiasewo me ƒe sia ƒe.\nAʋawɔnu Siwo Amewo Di\nNukatae wònye tu suewoe amewo lɔ̃a zazã le aʋawɔwɔ me le ŋkeke siawo me? Susu siwo tae ƒe ɖe enye ƒomedodo si le aʋawɔwɔ kple ahedada dome. Aʋa akpa gãtɔ si wowɔ le ƒe 1990-awo me dzɔ le dukɔ dahewo me—woda ahe ale gbegbe be womate ŋu aƒle aʋawɔnu gãwo o. Tu suewo kple aʋawɔnu siwo mekpena o mexɔ asi boo o. Le kpɔɖeŋu me, ga dɔlar miliɔn 50, si woatsɔ aƒle aʋawɔyameʋu siwo to fifia ƒe ɖeka, ate ŋu aƒle aʋawɔtu gã 200,000 si wozãna le amedzidzedze me na asrafoha ɖeka.\nƔeaɖewoɣi la, tu suewo ƒe asi ɖiɖina wu ema kura. Ðeko asrafoha siwo le woƒe asrafowo kple tuwo dzi ɖem kpɔtɔ, alo le aʋa aɖe dzudzɔm hele bubu wɔƒe yim, ɖea asi le woƒe tu gbogbo siawo ŋu dzro ko. Le dukɔ aɖewo me la, aʋawɔtu gã siwo wozãna le amedzidzedze me bɔ ale gbegbe be wodzraa wo hotsɔkpɔe ŋutɔ, wote ŋu xɔa dɔlar ade ɖe wo ta, alo axɔ gbɔ̃, koklo, alo awu xoxo kotoku ɖeka ɖe eta.\nGake le aʋawɔnu suewo ƒe asimaxɔmaxɔ kple woƒe bɔbɔ megbe la, susu bubuwo li siwo ta wobɔ alea gbegbe ɖo. Woƒe nugblẽƒe mekɔna o. Aʋawɔtu gã si dana kabakaba si wozãna le amedzidzedze me ɖeka ate ŋu ada tukpe zi 300 le aɖabaƒoƒo ɖeka me. Wo zazã kple wo dzadzraɖo hã le bɔbɔe. Woate ŋu afia ɖevi si xɔ ƒe ewo be wòakaka aʋawɔtu gã si wozãna le amedzidzedze me agagbugbɔ akpee. Azɔ hã ɖevi ate ŋu atsɔ ɣeyiɣi kpui ŋutɔ aɖe asrɔ̃ alesi wòatsɔ tu ma aɖo ameha aɖe dzi ahadae ɖe wo me.\nSusu bubu si ta tuwo bɔ ɖo enye be wowɔ wo nyuie eye wote ŋu zãa wo ƒe geɖe. Wogale tuwo abe AK-47 kple M16 ene, si asrafowo zã le Vietnam-ʋa me zãm vaseɖe fifia. Tu aɖewo siwo zãm wole le Afrika egbea li tso keke Xexemeʋa I wɔɣi. Gakpe ɖe eŋu la, tuwo tsɔtsɔ yi teƒe bubuwo kple wo tsɔtsɔ ɣla le bɔbɔe. Agbatsɔsɔ ɖeka ate ŋu atsɔ tu gbogbo aɖewo ayi na asrafoha aɖe si le hehe xɔm le gbedadaƒo alo le to aɖe si sa ɖe aga ŋutɔ dzi. Woate ŋu atsɔ tu siwo ade na asrafo ha sue aɖe ƒe zazã ado agba na sɔwo woatsɔ ayi na wo.\nTuwo, Atikevɔ̃ɖiwo, Kple Kpe Xɔasiwo\nWotoa mɔ vovovowo dzi tsaa tu si le xexeame godoo. Woɖea mɔ le senu wotsɔa tu gbogbo aɖewo tsoa dukɔ aɖe me yia dukɔ bubu me. Le Dukɔwo Dome Nyaʋiʋlia megbe la, woɖe asrafowo dzi kpɔtɔ le Ɣedzeƒe kple Ɣetoɖoƒe siaa, eye dziɖuɖuwo tsɔ aʋawɔnuawo na wo xɔlɔ̃wo kple wo hatiwo alo dzra wo na wo. Ŋutifafa Ŋuti Numekuƒe le Oslo, Norway, ƒe nuŋlɔla aɖe gblɔ be, tso ƒe 1995 me la, United States ɖeɖe ɖe asi le tu, asitui, tu siwo dana trena ɖe enu, kple bɔmb 300,000 ŋu na amewo. Wogblɔ be gagbegblẽ boo aɖeke mele asiɖeɖe le aʋawɔnuwo ŋu na amewo me abe wo kaka alo wo dzadzraɖo ahanɔ wo ŋu dzɔm ene o. Numekula aɖewo bu akɔnta be anye tu sue kple aʋawɔnu siwo mekpena o siwo ƒe asi ade dɔlar biliɔn etɔ̃ ŋue woɖea mɔ le le senu wotsɔna tsoa dukɔwo dome dewoe ƒe sia ƒe.\nGake esiwo ƒe asi wotsana le vivime anya sɔ gbɔ sã wu ema. Zi geɖe esiwo wodzrana le afisiwo se meɖe mɔ ɖe edzadzra ŋu le o metsina anyi maƒlemaƒle o. Le Afrika-ʋa aɖewo me la, asrafo hehexɔlawo ƒe ƒuƒoƒowo ƒle tu suewo kple aʋawɔnu siwo mekpena o dɔlar miliɔn alafa geɖe sinu, menye kple ga o, ke kple kpe xɔasi siwo woxɔ sesẽe le tomenukuƒewo. The New York Times gblɔ be: “Afisiwo dziɖuɖuwo wɔa nufitifitiwo le la, aglãdzelawo mekpɔa nublanui na amewo o eye wogbãa dewo bɔbɔe . . . Wotoa kpe xɔasiwo dzi naa kluvidɔwɔwɔ, amewuwu, amewo ƒe ŋutinuwo lalã ɖa, aƒemanɔsitɔwo ƒe agbɔsɔsɔ kple gaŋutiɖoɖowo ƒe dzidzedzemakpɔmakpɔ si bɔ ɖe afisiafi la xɔa aƒe ɖi.” Aleke gbegbe wòwɔ mo ya enye si be kpe xɔasi si wotsɔ ɖɔli tuwoe nava zu lɔlɔ̃ mavɔ ƒe dzesidenu xɔasi woava dzra le sikanu dzeaniwo dzraƒe!\nAzɔ hã ƒomedodo le aʋawɔnuwo kple atikevɔ̃ɖisitsatsa si mele senu o dome. Menye nu yeye wònye na nuvlowɔhawo be woatsɔ atikevɔ̃ɖiwo agba de aɖatsɔ xɔ tuwoe o. Eyata aʋawɔnuwo va zu ga si woxɔna ɖe atikevɔ̃ɖiwo ta ɣesiaɣi kloe.\nNusi Dzɔna Ðe Tuwo Dzi ne Aʋa Ke\nZi geɖe ne aʋa ke la, tu siwo wozã le wo wɔwɔ me va gena ɖe nuvlowɔlawo si me. Bu nusi dzɔ le anyiehe Afrika dukɔ aɖe si me dunyahehe me ŋutasẽnuwɔnawo trɔ va zu nuvlowɔlawo ƒe ŋutasẽnuwɔnawo ŋu kpɔ. Le ƒe etɔ̃ pɛ ko me la, amesiwo ade 10,000 ye ku le dunyahehe me nuvlowɔwɔ si dzɔ le afima me. Esi aʋa ma ke la, nuvlowɔlawo ƒe ŋutasẽnuwɔnawo de dzi bobobo. Taksikulawo ƒe hoʋiʋli kple wo nɔewo he “taksiʋawɔwɔwo” vɛ, aʋa si me wohaya gbevuviwo le be woada tu mɔzɔla kple ʋukula siwo de aʋaa ƒe akpa kemɛ dzi. Enuenu la, wozãa aʋawɔtu gã siwo wozãna le amedzidzedze me si tɔgbe asrafowo zãna la le adzodada kple nuvlowɔwɔ bubuwo me. Le nyitsɔ laa ƒe aɖe me la, amesiwo wowu kple tuwo ɖo 11,000, si nye amesiwo wowu ƒe agbɔsɔsɔ si kplɔ gbogbotɔ kekeake le xexeame ɖo le dukɔ siwo me womele aʋa wɔm le o me.\nEnyanya be nuvlowɔlawo tsɔa tu ɖe ŋui dea vɔvɔ̃ amewo me eye wosena le wo ɖokui me be yewomele dedie o. Le dukɔ madeŋgɔ geɖe me la, aƒe siwo de sɔsɔ ge kple mɔ sesẽwo kloe me ye kesinɔtɔwo le, gli kple kpɔtɔtɔ siwo me wode elektrikmɔ̃woe, siwo ŋu dzɔlawo dzɔna zã kple keli ye ƒo xlã wo. Dukɔ deŋgɔwo me nɔlawo hã dzea aʋa ɖi. Aleae wòle le teƒe siwo me dukɔmeviʋa medzɔ le kpɔ o gɔ̃ hã me.\nEyata le dukɔ siwo me aʋawɔwɔ le kple dukɔ siwo me “ŋutifafa” le siaa me la, tuwo naa dedienɔnɔ menɔa anyi o. Amegbetɔ aɖeke mate ŋu adzidze nusi gbegbe tuwo gblẽ; alo míate ŋu axlẽ amesiwo ku, amesiwo xɔ abi, amesiwo dzi ku dzɔ ɖo, kple agbe siwo dome gblẽ o. Ke hã míenya be tuwo bɔ ɖe xexeame fũ ale gbegbe eye dzidzim ɖe edzi ko woƒe xexlẽme le. Amewo ƒe gbe le dzi dem bobobo ɣesiaɣi be woawɔ nane tso eŋu. Gake nukae woate ŋu awɔ? Nuka wɔ gee wole? Esiawoe nye biabia siwo me míadzro le nyati si kplɔe ɖo me.\nAʋawɔla Xoxo aɖe Se le Eɖokui me be “Yetsi Bome Ŋutɔ”\nÐevi srafo aɖe si wɔ aʋa le aʋa ma si na amesiwo ŋu míeƒo nu tsoe le nyati gbãtɔa me zu sitsoƒedilawo me va zu dɔmanɔsitɔ, si ɖo ko kpata, le du si ŋu wòkpe asi ɖo wowɔ aʋa xɔ me. Eƒo nu vevesesetɔe esi wòkpɔ wo ŋgɔnɔla viŋutsu nɔ dzokeke dzeani xɔasi aɖe dom nɔ tsatsam le dua me kple alesi aʋa-megã tsãtɔwo nɔ mɔ fitifitiwo dzi tom nɔ ŋusẽ xɔm henɔ bubunɔƒewo ʋlim. Aʋawɔla la gblɔ be: “Ne mebu ƒe atɔ̃ si metsɔ nɔ gbemee, nɔ amewo wum eye tukpewo nɔ lɔ nyem ŋu la, mesena le ɖokuinye me be metsi bome ŋutɔ. Míetsɔ míaƒe agbe nɔ anyi ɖom na amesiwo maɖo ŋku alesi wowɔ va ɖo afisi wole dzi le etsɔme o.”\nÐevi srafo: Nanzer/Sipa Press\n“Bebeƒe Aɖeke Meli O”\nTogbɔ be egbegbeʋawɔtu gã siwo wozãna le amedzidzedze me ƒe nugblẽƒe mekɔna o hã la, seɖoƒe li na eƒe nugbegblẽ. Tukpewo dzaa koe wòdana. Mate ŋu awu amesiwo be ɖe gli alo akpoxɔnu sesẽwo megbe o. Ne vɔvɔ̃ ɖo asrafo le aʋawɔwɔ me la, ate ŋu adzɔ be eƒe asi madzɔ ɖe nusi dzi wòɖo tuae dzi o. Ne woku asi eme le nɔnɔme deamedziwo me gɔ̃ hã la, meta 460 koe tukpea ate ŋu aɖo.\nUnited States srafowo kpɔ “kuxi” sia gbɔkpɔnu—si nye aʋawɔtu gã deŋgɔ yeye sẽŋu aɖe si te ŋu wɔa nu vovovo, si wotsɔ ŋkɔ na be Ameɖekaʋawɔtu si Kpea Mɔxenuwo Dzi. Ameɖekaʋawɔtu Deŋgɔa le hodzoe ale gbegbe be asrafo ɖeka ate ŋu alée ɖe asi, eye menye tukpewo koe wòate ŋu ada o, ke ate ŋu ada bɔmb siwo ƒe didime nye milimeta 20. Nu tɔxɛ bubu si wòagate ŋu awɔ: Ate ŋu awu futɔ siwo be ɖe akpoxɔnuwo godo. Nusi asrafoa awɔ koe nye be wòatsɔ tua aɖo nusi wòdi be yeada ƒe tame alo eƒe axadzi tututu. Tua ŋutɔ dzidzea didime si le eya kple nusi dzi wotsɔe ɖoe la dome eye wòsina elektrikmɔ̃ sue aɖe si le bɔmb la ŋu ale be wòayi ava wó le afisi tututu woɖoe ɖo, ahawu bɔmb si gbãna akpoxɔnu ɖesiaɖe ɖe nua dzi. Adzɔha si le aʋawɔtua wɔm teƒenɔla gblɔ be: “Ŋutete tɔxɛ si le eŋu akpe ɖe United States aʋawɔsrafowo ŋu be woada tu ɖe ɣaɣlaƒe ɖesiaɖe kloe.” Nudimɔ̃ aɖe si le aʋawɔtua ŋu ana wòate ŋu awɔ dɔ nyuie le viviti me gɔ̃ hã.\nTua wɔlawo ƒo adegbe be “bebeƒe aɖeke meli” le tu sia nu “o,” wogblɔ hã be tua awu ame agbɔsɔsɔ si M16 kple M203 bɔmb awu ƒe teƒe atɔ̃ eye wòade didiƒe zi gbɔ zi eve. Mele be asrafo siwo le ezãm la natsi dzi be yewoaɖoe nua dzi pɛpɛpɛ hafi adae o; teƒekpɔmɔ̃a me koe wòle be woakpɔ ahate asi ɖe edaƒea dzi be tukpewo kple bɔmbwo nada. Ne nuwo ayi edzi abe alesi woɖoe ene la, ke asrafoha gbãtɔ axɔ Ameɖekaʋawɔtu Deŋgɔa le ƒe 2007 me.\nGake nya si biam ɖikelawo le enye: Ne asrafowo le nuto siwo me amewo sɔ gbɔ ɖo fũ me tsam la, mɔ ka nue woazã tua le esi wònye futɔwo ate ŋu anɔ dukɔmevi dzrowo dome? Nukae adzɔ ne wodzra Ameɖekaʋawɔtu Deŋgɔa na asrafowo le xexeame godoo amesiwo ate ŋu atsɔ tuawo ɖe woa ŋutɔwo ŋu mewo ŋu? Eye nukae adzɔ ne tua ge ɖe ŋɔdzidonamelawo kple nuvlowɔlawo si me?\n[Nɔnɔmetata siwo le axa 14]\nWotsɔa tu suewo kple aʋawɔtu siwo mekpena o ɖɔlia kpe xɔasiwo kple atikevɔ̃ɖiwo zi geɖe\nƉoe Ɖe Amewo Ɖoe Ɖe Amewo Tu Suewo, Ametsrɔ̃nu Gãwo\ng01 4/8 axa 13-16


Gberfaderder mornuwo ler kormer nunorlawo kpler sorherwo domer\nDZERDODO LER NUNORLAWO KPLER KORMERVIWO DOMER\nNgoryiworna fer dzerdzermer\nWorna derker merkanor worwla mer o;erhia ber woanor nyanyamer na kormerviawo\nAber alersi woler wonutor wo dorworna mer aber amerkplorla erner la erhia ber wo wornawo mernakor,morkporkpor nanor wo kporkplor nuti,nkukerkler merkanor wo wornawo nuti o.erye mornu nanor kormerviawo si ler nyamertsonyawo mer,alerber aderdzifo na nunorlawo ha woanor der kormerviawo nuti aber wo erner.\nMornu nyuie siwo ana ber nyanyuie nanor nunorlawo kpler kormerviawo domer,si dzi wodzer ber woazor erdzi erdzi woenyer:takperkperwo,nutsotso nana,kpler nuwo dadakpor.\nGbadzafer kormer takperkper woenyer mornu vervie torwo sidzi susu worwor nyuie anor nunorlawo kpler kormertorwo kata domer.(Takperkper adodoewo fer dodomer ana mornu azaduduwo aber alersi woder dzersii ler mermama si gborna mer).Ler takperkperwo worwor mer la anyer wo didi ber yeaderdzi fo erye yeaher nunorlawo ber woazor "morkporkpor" nana mornu aber alersi erworner aber amerkplorla erner.\n.Wo hia herher ler dutofo nufofo nyuie fer adanu mer,woagbernu tso nyalergberwo,nufiafiamornu nufofo,nyawo gborgblor aber Mawununorlawo fer nufiamornu,woasror nufofomornu si herna nudodowo tso nyaserlawo nu.Nyador worna tso akpa erveawo aber dzerdodo ler amer ever domer erye ersia danader nyamer korkoer lorlor erye wodana der dzidudu nyuie,mornunana ler nunornor mornuwo mer kpler asikperkperder dokuidzi dudu morwodzi.\n.Nutsotsowo ha, ler vervie,Erdzer ber woanlor wo nyuie kpler nyagber borboerwo,ber woxexler nanyer dor borboer ler kormer takperkperwo mer.Kpormor na kormer la fer vava.\nNudzikporkporwo,ler afisi kormertorwo dina tsa to dorworfea kpler nunorlawo,ha derna dzerdodo nyuie kpler nyamerkorkoer dzi.\nGberfadernyawo nonlor herna mama kpler kakla der terferterferwo kperna der nyawo kakaka.gaker merdzer ber woanyer mornu derka si ko anor zaza mer o.Woaternu anyer kperkperdernu mornu na haho takperkperwo gaker mernyer erterfer dolila o.Aternu azu nyanya nana mornu,alo nutsotso mornu tso worna si wo anor erdzi yim tso dordodo si anor erdzi yim la nuti.\nAkonta bubumer,si derna nuxorxor, nuzazawo kpler gahomer si kportor der asi na dor la worwor la fer nonlor nyer mornu derka si aternu ader nyamerkorkoer dorlaworwor mer nernyer ber woakla nunornlor sia der doryorfer alo suku siwo fer tutu anor erdzi yim.\nNu vervietor nawo aber,amerkplorla,ber nater gber derdzi ernyer dzidudu mornu nyuiewo dzi zorzor,amersiamer fer tsortsorler nunornor nyawomer,nornormer nyuie derderfia,nyamerkorkoer,tso dzerdodo ler nunorlawo kpler kormea domer.\nWo nugormerserser tso mornunana mornuwo na amernunornor anyer dzidzerdzermer si aternu atsor aderdzifo erye aher nunorlawo kpler kormer dzidulawo ber woawo ha woaser ergomer erye woazu erzalawo.